Kerajaan diminta wartakan kediaman Tunku Abdul Rahman

GEORGETOWN, 4 Syaaban 1442H, Khamis – Persatuan Melayu Pulau Pinang (Pemenang) meminta kerajaan mewartakan kediaman Perdana Menteri pertama Malaysia, Allahyarham Tunku Abdul Rahman Putra Al-Haj di Pulau Tikus sebagai warisan negara.

Presiden Pemenang, Tan Sri Mohd Yussof Latiff berkata, langkah itu perlu untuk memastikan rumah yang kaya dengan sejarah akan terus dilindungi dan dipelihara.

Katanya, Pemenang pernah menulis surat kepada Menteri Pelancongan, Kesenian dan Kebudayaan, Datuk Seri Nancy Shukri mengenai perkara itu.

Selain Nancy, pihaknya turut menulis surat kepada Perdana Menteri, Tan Sri Muhyiddin Yassin untuk menyokong perjuangan mereka.

“Kami meminta Jabatan Warisan Negara, melalui pesuruhjaya warisan, untuk mewartakan rumah Tunku Abdul Rahman di sini sebagai warisan negara.

“Rumah ini, yang menjadi saksi banyak peristiwa bersejarah dalam hidup Tunku Abdul Rahman, kaya dengan sejarah dan harus dilindungi dengan semua cara,” katanya seperti dilapor NST.

Bekas kediaman Tunku Abdul Rahman baru-baru ini ditawar dengan harga pasaran RM62 juta.

Banglo dua tingkat itu disenaraikan untuk dijual di beberapa portal hartanah, termasuk senarai antarabangsa.

Hartanah yang merupakan tanah pegangan bebas seluas 0.6 hektar itu terletak di hadapan Jalan Park dan Jalan Tunku Abdul Rahman, jalan yang dinamakan Tunku

Rumah dengan keluasan 9,867 kaki persegi dan ukuran tanah 64,472 kaki persegi, adalah harta warisan yang terpelihara, menurut senarai tersebut.

Pemilik hartanah bersejarah ini dipercayai syarikat swasta (bukan pemaju) yang membelinya lebih dari satu dekad yang lalu.

Mengulas lanjut, Yusoff mengatakan Tunku Abdul Rahman telah berjanji untuk menjadikan Pulau Pinang sebagai kediamannya ketika dia bersara pada tahun 1970 dan bekas perdana menteri itu pada awalnya, membeli sebuah banglo satu tingkat yang bertentangan dengan Western Garden.

“Kemudian, rakan karib Tunku Abdul Rahman, Tan Kim Yeow, menawarkannya untuk membeli sebuah banglo – No 16, Jalan Ayer Rajah (sekarang Jalan Tunku Abdul Rahman), yang dia namakan ‘Takdir’ – perkataan Melayu untuk nasib.

“Pada masa itu, Parlimen memberikannya sejumlah wang (RM200,000), sebagai pengiktirafan tugasnya sebagai Perdana Menteri. Dengan wang itulah dia membeli banglo tersebut.

“Di banglo ini banyak peristiwa penting berlaku. Tunku Abdul Rahman terus menyambut baik kenamaan tempatan dan asing, termasuk Perdana Menteri Thailand yang telah bersara, di rumah ini. Dia juga mengadakan majlis makan malam di sini untuk perdana menteri kedua negara, Almarhum Tun Abdul Razak Hussein.

“Di banglo ini juga setiap tahun kita mengadakan pesta hari jadi Tunku Abdul Rahman, pada setiap 8 Februari.

“Banyak perjumpaan lain diadakan sehingga kesihatannya merosot pada tahun 1988. Saya selalu pergi ke sana sesekali. Memang banglo itu kaya dengan sejarah dan harus dilindungi dan dipelihara,” katanya.

Almarhum Tunku Abdul Rahman tinggal di sana sehingga mangkat pada tahun 1990.


Keyakinan dalam berdoa

1. KETIKA memohon agar dikurniakan anak, Nabi Ibrahim A.S dan Nabi Zakaria A.S menutup doa mereka dengan ayat yang menunjukkan keyakinan mereka bahawa Allah Maha Mendengar doa mereka.

2. Keyakinan mereka terhadap doa dan hubungan dengan Allah ini akhirnya membuahkan hasil. Nabi Ibrahim A.S dan Nabi Zakaria A.S dikurniakan anak walaupun dalam usia mereka yang sudah terlalu tua bahkan mereka sendiri mempersoalkan dalam dialog mereka. Kata Nabi Zakaria A.S :

قَالَ رَبِّ أَنَّىٰ يَكُونُ لِي غُلَامٌ وَقَدْ بَلَغَنِيَ الْكِبَرُ وَامْرَأَتِي عَاقِرٌ

“Dia berkata: Wahai Tuhanku bagaimana mungkin aku dikurniakan anak sedangkan aku sudah tua dan isteriku tidak boleh mengandung,” (Surah Ali Imran: 40)

4. Begitulah doa oleh kedua orang Nabi ini mendidik kita bagaimana Allah berupaya memberikan rezeki pada seseorang sekalipun dalam keadaan yang tidak kita sangkakan. Pusatkan keyakinan kepada Allah dalam doa kita.

Semoga Allah membimbing kita.

Dr. Ahmad Sanusi Azmi


Pentadbiran baharu AS diharap bawa perubahan konflik Palestin-Israel

KUALA LUMPUR, 23 Rabiulawal 1442H, Isnin – Malaysia meletakkan harapan pentadbiran baharu Amerika Syarikat (AS) dapat membawa perubahan kepada konflik Israel-Palestin, kata Timbalan Menteri Luar Datuk Kamarudin Jaffar.

“Perkembangan politik dan perubahan pentadbiran Amerika Syarikat sedang kita pantau khususnya dalam soal Palestin dan lain-lain.

“Kita letakkan harapan supaya perubahan pentadbiran di Amerika Syarikat dan kenyataan-kenyataan yang kita baca sebelum ini, memberi sedikit harapan positif untuk perubahan yang lebih baik dalam suasana Palestin-Israel ini,” katanya pada sesi soal jawab lisan di Dewan Rakyat hari ini.

Beliau menjawab soalan tambahan Datuk Seri Ahmad Maslan (BN-Pontian) berhubung pandangan Wisma Putra sama ada hubungan Palestin-Israel akan lebih baik di bawah pentadbiran Presiden AS yang dipilih Joe Biden.

Dilaporkan, Biden yang mewakili Parti Demokratik secara rasmi mengumumkan kejayaannya pada Sabtu serta berikrar menjadi presiden yang berusaha memperbaiki perpecahan dalam negara dan “membuat Amerika kembali dihormati di seluruh dunia”. – Bernama


COVID-19: Kerajaan beri jaminan bantu pulih kehidupan rakyat

MUAR, 13 Syaaban 1442H, Sabtu – Perdana Menteri Tan Sri Muhyiddin Yassin hari ini memberi jaminan kerajaan akan berusaha membantu memulihkan kehidupan rakyat yang kini terjejas akibat pandemik COVID-19.

Beliau berkata, kerajaan akan menggunakan segala keupayaan dan usaha yang ada termasuk kewangan untuk memastikan rakyat dapat kembali hidup seperti sebelum COVID-19 melanda.

“Ini bebanan yang sedang kerajaan pikul tetapi saya hendak memberi jaminan selagi kita ada upaya, ada usaha, kita ada keupayaan kewangan…sedikit sebanyak, segala-galanya kita akan gunakan untuk membantu supaya rakyat kembali hidup seperti masa lepas,” katanya.

Muhyiddin berkata demikian ketika berucap pada Program Sembang Santai bersama Masyarakat Mukim Sungai Terap di Warung Taufik, Sungai Terap di sini, hari ini.

Turut hadir isteri Perdana Menteri Puan Sri Norainee Abdul Rahman; Ahli Dewan Undangan Negeri (ADUN) Bukit Pasir Najib Lep; dan ADUN Bukit Kepong Datuk Dr Sahruddin Jamal.

Muhyiddin berkata, dalam tempoh setahun COVID-19 melanda negara, kerajaan membelanjakan peruntukan sangat besar untuk membantu rakyat dengan sebahagiannya disalurkan menerusi Pakej Rangsangan Ekonomi Prihatin Rakyat.

Beliau berkata, semua itu membuktikan kerajaan Perikatan Nasional (PN) prihatin tentang masalah dialami rakyat.

“Ini bukan sikap sombong, angkuh, hendak mendabik dada. Tidak.

“Apa makna…kerana kerajaan ini kerajaan yang prihatin tentang masalah rakyat. Tahu dan sedar, insaf akan kelemahan, kedaifan dan lain-lain masalah yang dihadapi rakyat tidak kira Melayu, Cina, India, orang asal dan sebagainya. Semua kita bantu supaya mereka dapat balik semula seperti sedia kala,” katanya.

Pada program itu, Perdana Menteri sempat menyampaikan sumbangan kebajikan kepada empat individu yang masing-masing menerima kerusi roda serta lampin pakai buang.

Terdahulu sebelum ke Warung Taufik, Muhyiddin dan isteri turut meluangkan masa melawat dan beramah mesra bersama warga emas di Pusat Aktiviti Warga Emas (PAWE), Bukit Pasir dan menyampaikan sumbangan hamper kepada 30 warga emas. -Bernama


Perdana Menteri lancar program Bakul Prihatin Negara

PUTRAJAYA, 5 Zulhijjah 1442H, Khamis – Perdana Menteri Tan Sri Muhyiddin Yassin hari ini melancarkan program Bakul Prihatin Negara, yang melibatkan pengagihan 420,000 bakul bantuan barangan keperluan kepada 1.68 juta penerima dengan peruntukan RM21 juta.

Bercakap kepada media selepas meninjau pusat penyimpanan dan agihan Bakul Prihatin Negara di Dewan Perdana Nur, Kementerian Pembangunan Wanita, Keluarga dan Masyarakat (KPWKM) di sini, Muhyiddin berkata program tersebut adalah komitmen kerajaan dalam memelihara kesejahteraan rakyat dan masyarakat yang terjejas ekoran pandemik COVID-19.

Program berkonsepkan “masyarakat menyeluruh’ melibatkan kerjasama kerajaan dan syarikat korporat dan ia diuruskan Yayasan Kebajikan Negara (YKN) di bawah KPWKM. Setiap bakul makanan bernilai RM50 itu mengandungi beras, gula, tepung gandum, bihun, kicap, sardin, biskut, kopi dan garam.

“Dalam soal pengurusan kebajikan rakyat ni kita tak boleh berkompromi. Selagi masalah pandemik COVID-19 belum dapat diatasi dan soal ekonomi belum pulih, saya cukup prihatin dan rasa agak bertanggungjawab untuk menentukan kesejahteraan rakyat di negara kita tak kira apa latar belakang mereka, di mana mereka berada, mestilah kita laksanakan dan kita berikan sebaik-baik perhatian untuk membantu mereka,” katanya.

Menurut Muhyiddin, daripada peruntukan RM21 juta itu, RM5 juta adalah merupakan peruntukan kerajaan manakala RM16 juta disumbangkan oleh syarikat korporat.

Muhyiddin berkata setakat ini, tidak termasuk Bakul Prihatin Negara, kerajaan telah menyalurkan sebanyak 2.315 juta bakul makanan melibatkan peruntukan RM173.4 juta yang telah memanfaatkan seramai 9.26 juta orang sejak pelaksanaan Bantuan Bakul Makanan fasa pertama pada Mac tahun lepas.

“Sebahagian besar dari kumpulan sasar yang ada baik M40, B40, atau T20 yang terkesan kerana tak boleh nak berniaga dan berhenti kerja, semua kita sampaikan bantuan,” katanya. – Bernama


Jumlah individu lengkap dua dos vaksin cecah 1.8 juta

KUALA LUMPUR, 13 Zulkaedah 1442H, Khamis – Sebanyak 1,805,367 individu telah melengkapkan kedua-dua dos vaksin COVID-19 setakat semalam, kata Menteri Kesihatan Datuk Seri Dr Adham Baba hari ini.

Menerusi hantaran di Twitter rasminya, beliau memaklumkan 4,749,133 orang telah menerima dos pertama, menjadikan jumlah kumulatif pemberian vaksin setakat semalam 6,554,500 dos.

Lima negeri yang mencatatkan penerimaan kedua-dua dos tertinggi ialah Selangor dengan 237,662 diikuti Johor (192,501), Sarawak (189,280), Perak (165,932) dan Kuala Lumpur (157,393), menurut hantaran itu.

Mengenai vaksinasi harian bagi Program Imunisasi COVID-19 Kebangsaan (PICK), Dr Adham berkata sebanyak 252,773 dos diberikan semalam berbanding 250,529 dos hari sebelumnya.

Katanya, daripada jumlah itu, 174,448 adalah penerima dos pertama manakala 78,325 lagi dos kedua. -Bernama


UMNO kumpul maklum balas sebelum putus kerjasama politik

MELAKA,8 Rabiulawal 1443H, Jumaat  – UMNO sedang mengumpulkan maklum balas daripada pelbagai pihak termasuk pimpinan dan akar umbi bagi mendapatkan maklumat serta pandangan, sebelum memutuskan kerjasama dengan mana-mana parti atau bertanding bersendirian pada Pilihan Raya Negeri (PRN) Melaka.

Setiausaha Agung UMNO Datuk Seri Ahmad Maslan berkata, dalam dua mesyuarat iaitu Majlis Tertinggi (MT) UMNO dan Biro Politik UMNO semalam, perkara itu masih dibincangkan selain maklum balas UMNO Melaka dan pusat dengan kertas kerja dan kajian tepat untuk memastikan kemenangan parti itu dalam PRN nanti.

“Kita tidak tahu bila PRN dan tidak boleh mendahului Suruhanjaya Pilihan Raya (SPR) dan pada pandangan kita belum tahu bila ia (kerjasama) diputuskan, dan apabila SPR umum tarikh pilihan raya tentunya kita buat keputusan penting dengan siapa kita mahu bersama dan apa jua bentuk persefahaman politik.

“Masih tiada kepentingan untuk membuat keputusan segera. Kita mahu menang semua kerusi yang UMNO bertanding, tetapi di mana kita bertanding itu akan diputuskan pucuk pimpinan parti,” katanya.

Beliau berkata demikian kepada pemberita selepas mengadakan lawatan ke Bilik Gerakan Barisan Nasional (BN) N23 Telok Mas, yang turut dihadiri Ketua UMNO Bahagian Kota Melaka Datuk Abdul Razak Abdul Rahman, hari ini.

Suruhanjaya Pilihan Raya (SPR) telah menerima pemakluman rasmi berhubung pembubaran DUN Melaka penggal ke-14 pada 4 Okt dan berdasarkan Perkara 19 (4) Perlembagaan Negeri Melaka, pilihan raya umum hendaklah diadakan dalam tempoh 60 hari dari tarikh pembubaran itu.

SPR akan membincangkan tarikh-tarikh penting PRU DUN Melaka seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya itu Isnin ini. – Bernama


Undang-undang pendanaan politik dapat bendung rasuah: Majlis Peguam

KUALA LUMPUR, 23 Zulkaedah 1443H, Jumaat – Penggubalan undang-undang pendanaan politik akan menjadi permulaan baik untuk membendung gejala rasuah dan ketidakcekapan dalam peraturan sistem pilihan raya negara, demikian menurut badan peguam negara.

Presiden Majlis Peguam, Karen Cheah Yee Lynn berkata, pada masa ini kecuali peruntukan lapuk Akta Kesalahan Pilihan Raya 1954, tiada undang-undang di Malaysia untuk mengurus pendanaan politik, sekali gus mewujudkan ekosistem yang matang untuk amalan rasuah.

“Wujud peraturan derma tanpa penama atau derma daripada sumber asing,” katanya dalam ucapan perasmian persidangan bertajuk Akta Pendanaan Politik, Status Semasa, Cabaran dan Hala Tuju ke Hadapan’ anjuran bersama Majlis Peguam dan Institusi bagi Demokrasi dan Hal Ehwal Ekonomi (IDEAS) di sini, semalam.

“Parti politik diurus mengikut peruntukan di bawah Akta Pertubuhan 1966 dan perlu mengemukakan laporan audit kewangan kepada Jabatan Pendaftaran Pertubuhan Malaysia, tanpa keperluan mendedahkan sumber sumbangan derma yang diterima mereka.

“Lompang dalam perundangan ini turut merangkumi kekurangan undang-undang jenayah yang berkesan dan kuasa penguatkuasaan yang mencukupi dalam Suruhanjaya Pilihan Raya dan ini mencetus sebahagian masalah menyumbang kepada kekaburan institusi politik.

“Sebagai rakyat Malaysia, kita tidak asing dengan dakwaan rasuah dan penyelewengan wang oleh mereka yang memegang jawatan.

“Malaysia berkisar dengan berita berhubung rasuah dan sejak 2015, berpalit dengan kontroversi 1Malaysia Development Berhad (1MDB) dan kita masih bergelut dengan kesan selepas skandal itu sehingga hari ini.

“Oleh itu, undang-undang berkaitan perlu dikaji dan dipinda. Majlis Peguam secara konsisten berpegang pada hakikat bahawa kami memerlukan undang-undang untuk mengurus pembiayaan politik dan menggesa undang-undang tersebut digubal,” katanya.

Cheah juga berkata bahawa undang-undang sedemikian akan menetapkan had perbelanjaan oleh calon dan parti, meningkatkan pendedahan awam dan mengawal selia dengan betul struktur pendanaan politik dalam pilihan raya umum atau pemilihan parti.

Beliau menyatakan bahawa banyak negara lain termasuk Singapura, India, Amerika Syarikat dan United Kingdom telah menggubal undang-undang terperinci dan canggih yang menentukan penerimaan tingkah laku ahli politik dan parti politik.

Cheah menjelaskan isu berkaitan pendanaan politik merangkumi pelbagai aspek, rumit serta mengundang banyak halangan dan tiada jawapan atau solusi khusus untuk mengubah landskap politik negara dengan sekelip mata.

“Bagaimanapun, saya yakin dengan iltizam politik dan strategi tersusun, undang-undang sewajarnya boleh digubal bagi memastikan pilihan raya yang lebih bersih dan adil.

“Selain itu, ada keperluan keupayaan lebih luas untuk orang ramai mengambil bahagian dalam membuat keputusan yang memberi kesan kepada mereka dan pihak berkuasa berkaitan mendengar suara kebimbangan rakyat demi menggalakkan akauntabiliti dan membina keyakinan,” katanya.

Pada 19 Mei lalu, Perdana Menteri, Datuk Seri Ismail Sabri Yaakob berkata Rang Undang-undang (RUU) Pendanaan Politik secara dasarnya telah dipersetujui untuk dilaksanakan dan skopnya akan dibentang pada mesyuarat Jemaah Menteri. – Bernama


Rafizi masih gagal, patut tukar portfolio

BANGI, 13 Rabiulawal 1445H, Jumaat – Rafizi Ramli sewajarnya tersenarai sebagai menteri yang perlu ditukar portfolio sekiranya Perdana Menteri, Datuk Seri Anwar Ibrahim memutuskan untuk merombak Kabinet.

Ini kerana Menteri Ekonomi itu masih gagal menawarkan formula luar biasa untuk ekonomi rakyat, kata Ahli Majlis Tertinggi UMNO, Datuk Dr Mohd Puad Zakarshi.

“Setakat formula masak dan makan di rumah itu biasa-biasa.

“Elok Rafizi diberi peluang kemuka ‘formula pelancongan’ pula.

“Mana tahu berkesan. Mungkin Rafizi akan jadi Menteri Pelancongan terbaik,” katanya menerusi hantaran di Facebook beliau hari ini.

Sebelum ini, Anwar memberi bayangan sedang mempertimbang segala kemungkinan berhubung rombakan Kabinet Kerajaan Perpaduan dalam masa terdekat.

“Saya tengah fikir dulu (rombakan Kabinet),” katanya.

Desa-desus rombakan Kabinet timbul selepas jawatan Menteri Perdagangan Dalam Negeri dan Kos Sara Hidup kosong kerana kematian penyandang, Datuk Seri Salahuddin Ayub.


Imran Khan, penyokong mula berarak ke Islamabad tuntut pilihan raya awal

LAHORE, 3 Rabiulakhir 1444H, Sabtu – Bekas Perdana Menteri Pakistan, Imran Khan dan ribuan penyokong memulakan perarakan dari Lahore ke Islamabad yang telah lama dijanjikan, bagi mencabar kerajaan penggantinya dan menuntut pilihan raya diadakan awal.

Imran menegaskan penyingkirannya dalam undi tidak percaya Parlimen pada April lalu menyalahi undang-undang dan merupakan satu konspirasi oleh lawan politik didalangi oleh Amerika Syarikat (AS) — satu pertuduhan dinafikan oleh Washington dan Perdana Menteri baharu Pakistan, Shahbaz Sharif.

Imran bercadang untuk mengetuai konvoi bermotor itu perlahan-lahan ke utara melalui Grand Trunk Road ke Islamabad, bagi menarik lebih banyak sokongan di sepanjang jalan sebelum memasuki ibu negara minggu depan.

Laluan konvoi itu meliputi jarak 300 kilometer dan dijangka termasuk perhentian yang kerap, dengan ucapan politik serta perhimpunan di bandar dan kawasan di sepanjang perjalanan.

Kira-kira 10,000 penunjuk perasaan, kebanyakannya menyertai dengan ratusan trak dan kereta, berarak dari bandar timur Lahore, pusat budaya Pakistan mulai semalam. Terdapat juga pengikutnya yang menyertai perarakan dengan berjalan kaki.

Jumlah peserta juga dijangka meningkat di sepanjang perjalanan kerana Imran – bekas bintang kriket dan wira sukan negara yang bertukar menjadi ahli politik Islam – sangat popular bahkan dapat mengumpulkan pengikut ke jalanan.

Bercakap kepada penyokong sebelum bergerak dari Lahore, Imran menyifatkan usaha itu sebagai ‘perarakan aman’ dan mendakwa perjuangan politiknya menentang kerajaan akan diteruskan sehingga pentadbiran Sharif bersetuju untuk mengadakan pilihan raya awal.

Kerajaan telah berulang kali menyatakan pilihan raya akan diadakan seperti yang dijadualkan, pada 2023.

Pada Khamis, tentera Pakistan memberi amaran bahawa walaupun ia adalah hak demokratik Imran untuk mengadakan perhimpunan di Islamabad, tiada siapa akan dibenarkan untuk menggugat kestabilan negara.

Minggu lalu, Suruhanjaya Pilihan Raya negara itu melucutkan kelayakan Imran daripada memegang jawatan awam selama lima tahun, selepas mendapati beliau bersalah menjual hadiah kerajaan secara haram dan menyembunyikan aset sebagai perdana menteri.

Imran telah mencabar keputusan itu di mahkamah, meminta perintah suruhanjaya tersebut digantung.

Pihak berkuasa di Islamabad telah mengerahkan pasukan keselamatan tambahan untuk menghalang sebarang pertempuran atau keganasan sebaik sahaja konvoi Imran tiba di ibu negara Pakistan. – Agensi


PN anjur konvensyen sambut ulang tahun ke-2, Sabtu ini

KUALA LUMPUR, 27 Muharam 1444H, Khamis – Konvensyen Perikatan Nasional (PN) akan diadakan buat pertama kali bersekali dengan Majlis Sambutan Ulang Tahun Ke-2 PN, di Taman Ekspo Pertanian Malaysia (MAEPS) Serdang, Selangor pada Sabtu ini.

Setiausaha Agung PN Datuk Seri Hamzah Zainudin memaklumkan, Konvensyen PN 2022 antara lain akan membincangkan isu semasa berkaitan masalah rakyat pasca pandemik, menggariskan landasan utama PN dalam menghadapi Pilihan Raya Umum Ke-15 (PRU15), dan menetapkan dasar serta hala tuju parti.

Beliau berkata konvensyen itu juga bertujuan meningkatkan keyakinan rakyat, bahawa PN adalah parti yang mempunyai tawaran yang harmoni, relevan dan segar, sejajar dengan aspirasi rakyat Malaysia.

“PN percaya bahawa Konvensyen PN 2022, mampu menjadi wadah untuk memperbaharui tekad perjuangan khidmat bakti parti kepada rakyat, serta memperkukuhkan kerjasama parti-parti anggota PN secara keseluruhannya,” katanya dalam kenyataan hari ini.

Katanya konvensyen itu akan dirasmikan Pengerusi PN Tan Sri Muhyiddin Yassin dan dihadiri semua presiden parti komponen PN, pimpinan dan perwakilan PN yang dijangka 1,800 orang, termasuk semua Ahli Parlimen dan Ahli Dewan Undangan Negeri PN seluruh negara.

Selain itu, Hamzah berkata Anugerah Prihatin Perikatan Nasional, akan disampaikan pada konvensyen itu kepada individu dan organisasi yang telah menunjukkan keprihatinan, pengorbanan serta sumbangan luar biasa kepada negara dan masyarakat. – Bernama


121 pasangan muslim bercerai setiap hari

KUALA LUMPUR, 5 Rabiulawal 1443H, Selasa – Mahkamah Syariah menerima purata sebanyak 121 permohonan perceraian setiap hari dari pasangan muslim di seluruh negara.

Timbalan Menteri di Jabatan Perdana Menteri (Parlimen dan Undang-Undang), Mas Ermieyati Samsudin memberitahu Dewan Rakyat hari ini bahawa kira-kira lima permohonan perceraian membabitkan pasangan muslim diterima Mahkamah Syariah seluruh negara dalam tempoh sejam.

Manakala bagi pasangan bukan Islam, Mas Ermieyati mengatakan bahawa rata-rata 18 permohonan perceraian direkodkan dalam sehari di seluruh negara.

“Semasa kita bercakap di Dewan ini, ada yang mengajukan penceraian. Ini adalah situasi semasa.

“Kami prihatin dengan hal ini, itulah sebabnya ada banyak sistem sokongan yang disediakan (kepada mereka).

“Banyak kementerian juga memainkan peranan mereka dalam memberikan sokongan psikologi dan sosial kepada pasangan untuk membantu mereka meneruskan kehidupan mereka dalam menghadapi cabaran masa depan terutama mengenai perkara yang berkaitan dengan COVID-19,” katanya.

Mas Ermieyati berkata demikian sebagai jawapan balas kepada Noor Amin Ahmad (PH-Kangar) yang bertanyakan mengenai sokongan yang diberikan kepada pasangan setelah bercerai.


Kerajaan, PH setuju pinda Perkara 10 Perlembagaan Persekutuan

KUALA LUMPUR, 11 April (Bernama) — Kerajaan dan Pakatan Harapan (PH) mempersetujui tiga perkara berhubung pindaan Perkara 10 Perlembagaan Persekutuan termasuk memperhalusi berkaitan tafsiran bagi larangan ahli Dewan Rakyat bertukar parti.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perkara itu dipersetujui pada mesyuarat yang dipengerusikan Perdana Menteri Datuk Seri Ismail Sabri Yaakob pagi ini.

Beliau berkata mesyuarat juga bersetuju dengan cadangan memansuhkan Perkara 48 (6) Perlembagaan Persekutuan, termasuk mana-mana pindaan lain kepada Perlembagaan Persekutuan yang dianggap perlu.

Perkara 48 (6) menyatakan seseorang yang melepaskan keahliannya di Dewan Rakyat hendaklah, bagi tempoh lima tahun bermula dari tarikh pelepasan keahliannya berkuat kuasa, hilang kelayakan untuk menjadi ahli Dewan Rakyat.

“Ketiga adalah menggubal satu rang undang-undang khusus berkaitan larangan ahli Dewan Rakyat bertukar parti dan perkara ini akan dikemuka untuk dibincang dan dipertimbangkan dalam Jawatankuasa Pilihan Khas yang dilantik oleh dewan ini,” katanya ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini.

Rang undang-undang bagi meminda Perkara 10 Perlembagaan Persekutuan itu bertujuan memasukkan fasal baharu 3A selepas Fasal 3 bagi sekatan-sekatan ke atas hak untuk membentuk persatuan yang diberikan oleh perenggan (c) Fasal (1) yang berhubungan dengan keahlian dalam parti politik ahli Dewan Rakyat dan ahli Dewan Undangan Negeri boleh juga dikenakan oleh undang-undang persekutuan.

Wan Junaidi berkata pindaan itu turut memberi punca kuasa bagi membolehkan suatu akta khusus berhubung larangan ahli Dewan Rakyat bertukar parti, digubal dan diluluskan di Parlimen.

“Selain itu, rang undang-undang ini juga mampu menghentikan tindakan mana-mana pihak yang dipilih dan dilantik melalui proses pilihan raya sah daripada bertukar parti tanpa sebab kukuh atau alasan munasabah sekali gus memastikan kestabilan politik negara untuk suatu jangka masa panjang,” katanya.

Wan Junaidi berkata semalam kerajaan telah bersetuju supaya jawatankuasa pilihan khas bi-partisan ditubuhkan bagi penggubalan akta baharu berkaitan larangan ahli Dewan Rakyat bertukar parti.

Beliau berkata jawatankuasa yang membabitkan keahlian semua pihak berkepentingan termasuk pakar akademik, wakil parti pembangkang dan kerajaan itu bagi meneliti dan menentukan dasar serta peruntukan terbaik untuk akta itu.


Bekas KPN dilantik Pengerusi PUNB berkuat kuasa hari ini

KUALA LUMPUR, 15 Safar 1445H, Jumaat – Perbadanan Usahawan Nasional Bhd (PUNB) mengumumkan pelantikan bekas Ketua Polis Negara Tan Sri Acryl Sani Abdullah Sani sebagai pengerusinya berkuat kuasa hari ini bagi menggantikan Datuk Ahmad Nazlan Idris yang telah melepaskan jawatan berkenaan pada 20 Disember 2022.

Ketua Pegawai Eksekutif PUNB, Izwan Zainuddin berkata, ahli lembaga pengarah, pengurusan dan warga kerja PUNB mengucapkan tahniah susulan pelantikan tersebut dan mengalu-alukan kehadiran Acryl Sani di PUNB.

“Kami yakin dapat bekerjasama rapat dengan Acryl Sani dan memanfaatkan pengalaman luas serta pandangan strategik beliau dalam pembangunan usahawan Bumiputera di negara ini,” katanya dalam kenyataan hari ini.

Ketika ini Acryl Sani juga adalah Pengarah Bebas Bukan Eksekutif dan Timbalan Pengerusi Dagang NeXchange Bhd.

Ketika berkhidmat dalam pasukan Polis Diraja Malaysia, Acryl Sani yang menjadi Ketua Polis Negara ke-13 bermula 4 Mei 2021 hingga 22 Jun 2023 pernah memegang pelbagai jawatan lain antaranya Pengarah Jabatan Keselamatan Dalam Negeri dan Ketenteraman Awam (2018-2020), Pengarah Jabatan Siasatan Jenayah Komersil (2017), Ketua Polis Perak pada 2013 dan Pesuruhjaya Polis Sarawak (2011-2013).

Beliau adalah pemegang Sarjana Sains (Pengurusan) Universiti Utara Malaysia dan Ijazah Sarjana Muda (Kepujian) Kejuruteraan Awam, Universiti Teknologi Malaysia. – Bernama


PPMM dapat ‘lampu hijau’ dari MAINS

BANGI, 7 Rabiulawal 1443H, Khamis – Inisiatif Persatuan Peguam-Peguam Muslim Malaysia (PPMM) untuk membantu kumpulan peguam yang terkesan pandemik COVID-19 mendapat lampu hijau Majlis Agama Islam Negeri Sembilan (MAINS) menerusi kelulusan dana.

Berkongsi khabar gembira itu, Presiden PPMM, Datuk Zainul Rijal Abu Bakar berkata, dana sebanyak RM52,000 akan diagihkan kepada mereka yang sudah mendaftar nama kepada PPMM dan diluluskan oleh MAINS setelah ianya dimasukkan ke dalam akaun persatuan itu.

“Alhamdulillah menerima khabar gembira dari Majlis Agama Islam Negeri Sembilan mengenai permohonan PPMM.

“Ini bagi membantu peguam-peguam yang beramal di Negeri Sembilan dan terkesan dengan pandemik COVID-19 telah diluluskan,” katanya menerusi hantaran di Facebook beliau hari ini.

Beliau turut merakamkan ucapan penghargaan dan terima kasih kepada MAINS di atas kelulusan dana tersebut.

“Terima kasih kepada Majlis Agama Islam Negeri Sembilan kerana prihatin dengan masalah yang dihadapi peguam-peguam,” katanya.


Transmisi seksual punca utama penularan HIV: KJ

KUALA LUMPUR, 6 Jamadilawal 1443H, Sabtu – Trend jangkitan HIV telah berubah dengan transmisi seksual merupakan punca penularan utama sejak beberapa tahun lepas, kata Menteri Kesihatan Khairy Jamaluddin.

Sehubungan itu, beliau berkata lebih banyak usaha perlu dilakukan oleh semua pihak untuk mendidik orang ramai dalam memastikan jangkitan melalui transmisi seksual dikurangkan, selain alat dan pengetahuan mengenainya disampaikan kepada semua khususnya generasi muda.

Berdasarkan statistik baru-baru ini, Khairy berkata kebanyakan jangkitan baharu berlaku dalam kalangan orang muda berusia antara 20 dan 39 tahun dengan 76 peratus dijangkiti HIV.

“Jumlah jangkitan baharu HIV masih mencecah 3,000 kes. Pada 2020, sebanyak 3,146 jangkitan baharu dilaporkan atau 9.3 bagi setiap 100,000 populasi atau 94 peratus daripada disebabkan oleh transmisi seksual.

“…empat peratus lagi adalah disebabkan penggunaan dadah secara suntikan dan masing-masing satu peratus disebabkan transmisi ibu kepada anak dan lain-lain sebab,” katanya berucap pada majlis Gala Reben Merah dan Anugerah Tun Dr Siti Hasmah Sunway-Yayasan Aids Malaysia (MAF) 2021 di sini.

Turut hadir Pengerusi MAF Prof Datuk Dr Adeeba Kamarulzaman, Penaung MAF Datin Paduka Marina Mahathir serta Pengasas dan Pengerusi Kumpulan Sunway Tan Sri Dr Jeffrey Cheah.

Khairy berkata lebih banyak perlu dilakukan untuk membendung jangkitan melalui cara itu dan ia tidak mustahil memandangkan Malaysia berjaya menghentikan peningkatan kes melalui penggunaan dadah secara suntikan semasa fasa awal epidemik HIV dengan memperkenalkan program pengurangan kemudaratan.

“Pelaksanaan program pertukaran jarum dan picagari serta rawatan terapi gantian metadon pada 2006 berjaya mengurangkan lebih separuh jangkitan dalam tempoh lapan tahun. Terdapat langkah pencegahan yang berkesan.

“Pendidikan kesihatan seksual dan reproduktif bersesuaian amat penting dan perlu diajar kepada golongan muda kita. Ujian, terutama ujian kendiri HIV perlu digalakkan dan rawatan mesti dimulakan tanpa lengah,” katanya.

Mengambil berat mengenai wabak COVID-19, beliau berkata kerajaan telah memperuntuk jumlah yang besar untuk kos menguruskan HIV atau AIDS lebih daripada 90 peratus.

“Pada 2020, walaupun berdepan pandemik COVID-19, kita membelanjakan hampir RM100 juta untuk AIDS dengan kebanyakannya untuk rawatan dan pencegahan termasuk pengurangan kemudaratan yang kita laksanakan bersama masyarakat di bawah Majlis Aids Malaysia,” katanya.

Khairy menegaskan pendekatan pelbagai serampang perlu diambil untuk membantu mereka yang hidup dan dijangkiti HIV kerana ia memberi kesan kepada setiap aspek kehidupan manusia.

“Terdapat stigma dan diskriminasi yang datang bersama penyakit dan mereka yang hidup atau terjejas kerananya mesti bertahan bukan sahaja kerana virus tetapi persepsi negatif masyarakat terhadap mereka. Jadi kita perlu memainkan peranan. Kita mesti menjauhi diskriminasi dan kata-kata yang menghakimi,” katanya. – Bernama


Lambakan kuil: Apakah ini dinamakan keadilan?

SAMPAI bila mahu bertolak ansur atas nama perpaduan sehingga kamu ditolak beransur-ansur.

Wahai Kementerian Perpaduan! Wahai Majlis Keselamatan Negara! Wahai PBT! Bertindaklah atas nama kebenaran dan keadilan. Undang-undang sudah ada, kenapa terus berdiam diri.

Inikah yang dinamakan perpaduan dalam kepelbagaian atau unity in diversity yang selama ini dibangga-banggakan. Jangan perjudikan semua ini atas nama undi.

Penganut agama Hindu dalam lingkungan sejuta, tetapi rumah ibadat mereka paling banyak berserakan sana sini, saling bersebelahan, berdekatan, kiri dan kanan berderetan, tanpa kawalan, menenggelamkan penganut majoriti. Apa sudah jadi?

Hatta, sampai ke negeri Kelantan seperti Gua Musang, Tumpat, penduduk terlampau sedikit. Tetapi kuil didirikan begitu besar atas tanah kerajaan. Apakah perkara ini wajar. Fikirkanlah demi masa depan. Bukan secebis undi untuk masa kini.

Negeri Selangor, Perak, Pulau Pinang, Kedah, Negeri Sembilan, Johor, Pahang dan lain-lain, semuanya sudah tidak terkawal. Apakah nama Darul Ehsan, Darul Ridzuan, Darul Aman, Darul Khusus, Darul Takzim, Darul Makmur, betul-betul mencerminkan keadaan sebenar?

Di kawasan penduduk yang terlampau minoriti pun ada kuil dalam skala besar. Apakah yang dinamakan keadilan?

Saya telah lama suarakan soal lambakan kuil hindu atas tanah kerajaan, tetapi terus dipandang sepi.

Terbaharu, rumah kediaman, berderetan dengan jiran-jiran, dijadikan kuil tanpa mendapat kelulusan PBT walaupun amaran demi amaran telah diberikan. Langsung tidak dipedulikan.

Apakah kita mahu tunggu terjadi kematian Adib kedua baharu mahu bertindak. Sekali lagi orang Islam menjadi mangsa, atas kesalahan orang lain. Wajarkah?

Isu kediaman dijadikan kuil ini bukan perkara baharu, sudah lama tetapi tidak ada apa-apa tindakan dikenakan secara tegas dan tuntas. Apakah yang kita lakukan selama ini?

Dalam bidang kuasa kita, kita tidak buat kerja. Asyik berpolitik. Kita tidak nafikan hak-hak agama lain, kerana itu termaktub dalam Perlembagaan, namun berpada-padalah.

Prof Dr Mohd Ridhuan Tee Abdullah

Artikel ini telah disiarkan terlebih dahulu di Facebook penulis. Ia adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tak sensitif isu Uyghur, filem Mulan diboikot

HONG KONG, 21 Muharram 1442H, Rabu – Kemunculan filem yang diadaptasi dari kartun animasi terkenal Disney, Mulan mendapat tentangan hebat daripada masyarakat dunia apabila mula diboikot.

Difahamkan, terdapat beberapa adegan filem itu yang memaparkan lokasi penggambaran di Xinjiang, China – di mana wilayah terletaknya kem tahanan etnik minoriti muslim Uyghur ditindas.

Filem yang menelan belanja sebanyak AS$200 juta itu mengisahkan seorang pejuang lagenda wanita China – turut memberi kesan kepada bintangnya, Liu Yifei yang menyuarakan sokongannya kepada polis Hong Kong ketika meleraikan protes demokrasi pada tahun lalu.

Bukan itu sahaja, filem yang mula ditayangkan di saluran Disney minggu lalu itu turut merakamkan penghargaan terima kasih kepada lapan pemerintah di Xinjiang, termasuk biro keselamatan awam di Turpan – sebuah bandar di Timur Xinjiang yang menempatkan kebanyakan kem tahanan.

Penghargaan terima kasih juga ditujukan kepada jabatan propaganda Parti Komunis China di Xinjiang.

Tindakan berkenaan telah menaikkan amarah penonton yang turut mengganggap Hollywood bersedia untuk tunduk kepada China.

Kumpulan hak asasi, ahli akademik dan pengamal media sebelum ini telah mendedahkan betapa zalimnya rejim China melakukan penindasan ke atas umat Islam Uyghur dan Kazakh di Xinjiang, termasuk pengguguran janin secara paksa, menjadikan mereka sebagai buruh paksa, sekatan pergerakan dan agama, serta tangkapan tanpa sebab.

Sementara itu, seorang seniman Cina, Badiucao yang tidak bersetuju dengan penerbitan filem berkenaan berkata, beliau kini sedang menghasilkan kartun terbaharu, yang menggambarkan watak Mulan sebagai pengawal di salah sebuah kem tahanan di Xinjiang.

Beliau berkata, penghasilan kartun itu bertujuan menyindir filem baharu Disney.

“Ini sangat bermasalah dan tidak ada sebab. Maksud saya, sudah jelas kita mempunyai semua bukti yang menunjukkan apa yang sedang terjadi di Xinjiang,” katanya.

Pada masa sama, Baduicao turut mendakwa Disney sebagai berat sebelah apabila menyokong gerakan keadilan sosial barat seperti MeToo dan Black Lives Matter, sambil menutup mata terhadap kekejaman rejim China.

Beberapa minggu kebelakangan ini, penduduk Hong Kong, Thailand dan Taiwan mengadakan trend terbaharu, iaitu hashtag #BoycottMulan di media sosial.

Para aktivis di ketiga-tiga tempat telah melancarkan pelbagai kempen dalam talian bagi mengutuk rejim China. -Agensi


Iktiraf lepasan UEC isi kekosongan guru Mandarin lemahkan SMK

Oleh Zuhayati Yazid

BANGI, 16 Safar 1443H, Khamis – Sistem pendidikan negara terutama sekolah menengah kebangsaan (SMK) akan terjejas kewibawaannya sekiranya Sijil Peperiksaan Bersama (UEC) diberi pengiktirafan.

Tokoh bahasa dan persuratan negara, Prof Datuk Seri Dr Awang Sariyan berkata, hak dan peluang yang sepatutnya diberikan kepada lulusan SMK terpecah kerana perlu dibahagikan dengan lulusan UEC yang berada di luar sistem pendidikan kebangsaan.

“Sejak 2016, kerajaan telah membuka ruang kepada lulusan UEC untuk mengikuti kursus Ijazah Sarjana Muda Perguruan bagi Bahasa Mandarin di IPG, sedangkan peluang itu sepatutnya diberikan kepada lulusan SMK yang juga mempunyai pelajar Cina dan pelajar yang mengambil mata pelajaran bahasa Mandarin di SMK.

“Tingkatkan jumlah SMK yang menawarkan bahasa Mandarin dan berikan peluang lulusan SMK yang mempunyai kelulusan baik dalam mata pelajaran bahasa Mandarin, untuk mengikuti kursus perguruan bagi bahasa Mandarin, bukan membukanya kepada lulusan UEC,” katanya kepada Ismaweb.net, hari ini.

Mengulas lanjut, Prof Awang berkata, pelajar di SMK perlu diutamakan, termasuk meneruskan program penghantaran lepasan SPM mengikuti kursus Ijazah Pengajian Mandarin ke Beijing.

“Dalam tempoh 2007 hingga 2017, ratusan lepasan Sijil Pelajaran Malaysia (SPM) dihantar oleh kerajaan ke Beijing untuk mengikuti kursus Ijazah Pengajian Mandarin.

“Penghantaran itu dibuat sebagai langkah menyediakan guru bahasa Mandarin untuk sekolah kebangsaan (SK) dan SMK,” ujarnya.

Beliau berpandangan langkah berkenaan perlu diteruskan bagi menyediakan kekosongan guru mata pelajaran Mandarin dan bukan memberikan peluang kepada lulusan yang di luar sistem kebangsaan.

Prof Awang berkata, keputusan mengiktiraf UEC dilihat sebagai ‘membuka pintu’ kepada pihak persendirian lain membuat tuntutan dan sekali gus menjejaskan sistem pendidikan negara.

Ini kerana tegasnya, peperiksaan negara ini dikendalikan oleh badan berwibawa yang ditubuhkan secara rasmi, iaitu Lembaga Peperiksaan Malaysia untuk peperiksaan sehingga SPM dan Majlis Peperiksaan Malaysia (MPM) untuk peperiksaan prauniversiti, sebaliknya UEC dikeluarkan oleh Lembaga Pengurusan Sekolah Menengah Persendirian Cina yang bukan badan berwibawa dalam bidang penilaian dan penaksiran.


Permohonan ke MRSM sesi 2021 dibuka mulai esok

BEAUFORT, 4 Muharram 1442H, Ahad – Permohonan kemasukan ke Maktab Rendah Sains MARA (MRSM) bagi sesi 2021 bagi pelajar Tingkatan 1 dan 4 akan dibuka mulai esok (24 Ogos), bermula pukul 9 pagi.

Pengerusi MARA Datuk Azizah Mohd Dun berkata kemasukan ke MRSM pada tahun depan mewajibkan calon menduduki Ujian Kecenderungan Kemasukan MRSM (UKKM) bagi menguji potensi calon dan minat pelajar melibatkan mata pelajaran Matematik, Sains dan bahasa Inggeris serta ujian Keperibadian.

Beliau berkata calon yang berminat boleh memohon melalui laman web http://www.mara.gov.my dan tarikh tutup permohonan adalah pada 4 Disember depan.

“Calon perlu lulus keempat-empat UKKM untuk melayakkan diri dipertimbangkan memasuki MRSM dan keutamaan diberikan kepada pelajar daripada keluarga berpendapatan rendah. Pemohon dinasihatkan untuk membuat permohonan lebih awal bagi mengelak sebarang masalah dan memudahkan urusan UKKM,” katanya.

Beliau berkata demikian kepada pemberita selepas merasmikan Karnival Institusi Pendidikan MARA, yang berlangsung dua hari sejak semalam, di Dewan Pa’ Musa, di sini hari ini.

Azizah yang juga Ahli Parlimen Beaufort berkata sebuah Kolej Profesional MARA (KPM) Beaufort akan dibina di daerah itu sebaik cadangan projek pembinaan kolej itu, diluluskan kelak.

Katanya, pembinaan kolej di atas tanah seluas 12 hektar itu dijangka akan dapat memulakan operasi pada pertengahan 2023.

“Kolej berkenaan merupakan yang pertama di Sabah, menawarkan kursus-kursus profesional yang memberi manfaat kepada penduduk setempat selain membuka peluang pengajian kepada rakyat di negara ini,” katanya. – Bernama


PRN: Ucapan Zahid seolah tawar rasuah, Bersih gesa kerajaan Madani tak salah guna kuasa

BANGI, 11 Muharam 1445H, Sabtu – Gabungan Pilihan Raya Bersih dan Adil (Bersih) menggesa Kerajaan Madani yang dipimpin Perdana Menteri, Datuk Seri Anwar Ibrahim supaya tidak menyalahgunakan kuasa dan membelakangi amanah dalam sebarang pengumuman dasar serta peruntukan daripada kementerian dan agensi Persekutuan sepanjang tempoh Pilihan Raya Negeri (PRN).

Bersih dalam kenyataan meminta kerajaan mematuhi larangan 3C iaitu tidak bersyarat (no condition), tidak berkempen (no campaign) dan tidak membawa calon (no candidate), seperti yang yang disarankan badan itu di enam negeri yang berdepan pilihan raya.

Badan itu merujuk pengumuman Timbalan Perdana Menteri, Datuk Seri Ahmad Zahid Hamidi yang juga Menteri Kemajuan Desa dan Wilayah (KKDW) berhubung peruntukan lebih setengah juta ringgit meliputi Pesatuan Belia Gabungan Lembaga Kemajuan Terengganu Tengah (Ketengah) berjumlah RM100,000, selain RM250,000 untuk Majlis Belia Terengganu dan RM200,000 bagi persatuan permotoran di negeri terbabit.

“Zahid dalam ucapannya secara jelas mengenakan syarat apabila menambah bahawa jumlah peruntukan ini akan dinaikkan sekiranya parti beliau menang dalam PRN ini dan berkempen di hadapan para belia yang hadir untuk memenangkan arus merah biru yang merujuk kepada gabungan kerajaan dalam pilihan raya kali ini.

“Peruntukan yang khas kepada tiga badan sosial di Terengganu dan bukan untuk semua badan yang sejenis di seluruh negara telah melanggar prinsip berkempen (no campaign), maka kenyataan Zahid yang mengaitkan jumlah peruntukan kepada kemenangan PRN terang-terangan melanggar prinsip tidak bersyarat (no condition).

“Ini berlainan dengan pengumuman oleh PM Anwar kerangka ekonomi baru ‘Ekonomi Madani’ yang merangkumi seluruh rakyat Malaysia dan tidak mengaitkan sebarang peruntukan dengan sokongan politik,” katanya.

Justeru, Bersih menggesa Anwar mengawal anggota Kabinet dan ketua agensi Persekutuan untuk tidak secara semberono membuat pengumuman dasar atau peruntukan yang melanggar larangan 3C.

“Tidak boleh ada pengumuman khas yang disasarkan kepada negeri-negeri yang menghadapi PRN untuk menarik sokongan. Sudah tentu tidak boleh ada sebarang calon dalam upacara pengumuman.

“Sebarang pengumuman sebelum ini yang bersyarat, termasuk kenyataan Zahid di Terengganu mesti dibatalkan serta-merta,” katanya.

Badan itu mengingatkan Anwar dan kerajaan bahawa pelanggaran 3C hanya akan menjejaskan kredibiliti gagasan Madani, sehingga dilihat sebagai satu propaganda kepartian serta bukan idealisme untuk seluruh negara.

“Larangan 3C adalah untuk menutup lubang bagi kerajaan-kerajaan bukan sementara tanpa melarang mereka daripada melaksanakan amanah masing-masing.

“Garis panduan ini bersama-sama dengan etika kerajaan sementara harus dikanunkan sebagai Akta/Enakmen Keberkecualian Pentadbiran Dalam Pilihan Raya di kedua-dua peringkat Persekutuan dan Negeri,” katanya.


Apa pendirian PAN slogan ‘Malaysian Malaysia’?

BANGI, 20 Safar 1445H, Rabu – Veteran UMNO, Tan Sri Shahrir Abdul Samad tertanya-tanya pendirian Parti Amanah Negara (PAN) mengenai slogan Malaysian Malaysia yang diperjuangkan DAP.

Ini kerana parti itu dilihat senada dengan DAP yang menggesa Peguam Negara memberikan penjelasan terperinci mengenai keputusan Mahkamah Tinggi Kuala Lumpur yang melepas tanpa membebaskan Presiden UMNO, Datuk Seri Dr Ahmad Zahid Hamidi daripada 47 pertuduhan pecah amanah, rasuah dan pengubahan wang haram.

“Amanah tentunya sentiasa senada dengan DAP! Tidak pula senada dengan PKR?

“Malaysian Malaysia, bagaimana pula?

“Kesamarataan dalam keadilan? Layanan sama seperti Lim Guan Eng kan. Atau DAP lagi tinggi darjat mereka?” soalnya.

Mahkamah Tinggi Kuala Lumpur pada Isnin membuat keputusan untuk melepas tanpa membebaskan Ahmad Zahid daripada 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Selain daripada PAN, DAP terlebih dahulu meminta Peguam Negara, Tan Sri Idrus Harun memberikan penjelasan terbuka berkenaan keputusan mahkamah.


Hubungi bank jika tak mampu bayar pinjaman

KUALA LUMPUR, 18 Zulhijjah 1444H, Jumaat – Peminjam bank yang berdepan masalah pembayaran semula pinjaman perlu menghubungi bank berkenaan untuk membincangkan langkah bantuan kewangan seperti penjadualan semula dan penstrukturan semula (R&R) bagi membantu mengurangkan bebanan kedudukan aliran tunai masing-masing.

Bank ahli Persatuan Bank-Bank Dalam Malaysia (ABM) berkata, pihaknya memberi jaminan kepada orang ramai untuk kekal komited dalam menawarkan bantuan kewangan kepada peminjam yang mempunyai masalah kewangan.

“Bank-bank ini menyokong sepenuhnya saranan Perdana Menteri Datuk Seri Anwar Ibrahim baru-baru ini agar bank menawarkan R&R kepada individu dan perusahaan kecil dan sederhana (PKS) yang memerlukan,” katanya dalam kenyataan hari ini.

ABM berkata, peminjam yang memerlukan bantuan kewangan dinasihatkan untuk menghubungi bank masing-masing menerusi saluran rasmi bank secepat mungkin untuk membincangkan pilihan yang sesuai untuk pembayaran balik.

Sebagai alternatif, katanya peminjam juga boleh mendapatkan bantuan daripada Agensi Kaunseling dan Pengurusan Kredit (AKPK) di bawah Program Pengurusan Kredit (DMP) untuk individu atau Skim Penyelesaian Pinjaman Kecil (SDRS) bagi PKS.

Menurut kenyataan itu, pelanggan bank juga dinasihatkan berwaspada dengan penipu atau ‘scammer’ serta tidak berurusan dengan mana-mana pihak ketiga yang mendakwa sebagai ejen/wakil bank berhubung aspek berkaitan bantuan pembayaran balik kerana bank tidak melantik atau melibatkan pihak ketiga atau ejen bagi tujuan ini.  – Bernama


Pihak berkuasa Arab Saudi dedah gambar Hajarul Aswad

RIYADH, 23 Ramadan 1442H, Rabu– Pihak berkuasa Arab Saudi buat kali pertamanya mendedahkan gambar batu Hajarul Aswad secara terperinci di Masjidil Haram, Makkah.

Presiden Am bagi Hal Ehwal Dua Masjid Suci berkata, sebanyak 1,050 keping gambar batu hitam berkenaan serta tempat suci Nabi Ibrahim A.S diambil menggunakan teknologi Fox Stack Panorama.

Teknologi itu menggabungkan imej dengan tahap kejelasan berbeza-berbeza bagi menghasilkan gambar Hajarul Aswad beresolusi tinggi

Sebanyak 49,000 gambar megapixel diambil selama tujuh jam yang memerlukan tempoh selama berminggu-minggu bagi melakukan kerja pengeditan.

Sementara itu, Ketua Setiausaha bagi Projek dan Agensi Pengajian Kejuruteraan, Sultan Ati Al-Quraishi berkata, pihak berkuasa berminat menggunakan teknik terkini pengimejan disebabkan sejarah Hajarul Aswad yang sangat penting kepada umat Islam.

Batu yang berbentuk bujur dengan keluasan diameter 30 sentimeter (cm) itu terletak di salah satu bucu Kaabah.

Hajarul Aswad dikatakan datang daripada syurga dan warna asalnya adalah putih tetapi bertukar menjadi hitam kerana ramai orang mengerjakan haji dengan membawa bersama dosa-dosa yang dilakukan. – Agensi


Tindakan tegas jadikan fasih bahasa Melayu syarat dapat kewarganegaraan

BANGI, 18 Syaaban 1443H, Isnin – Pemerhati politik, Prof Dr Mohd Ridhuan Tee Abdullah mengesyorkan, supaya sekolah vernakular – seperti Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) – diarah menggunakan bahasa Melayu secara serius walaupun tidak sepenuhnya.

Cadangan tersebut disuarakan susulan hasrat kerajaan untuk meminda Akta Dewan Bahasa dan Pustaka (DBP) bagi membolehkan tindakan diambil terhadap mana-mana pelanggaran bahasa Melayu termasuk di peringkat daerah.

Terdahulu, Perdana Menteri, Datuk Seri Ismail Sabri Yaakob memberitahu, bahawa beliau sudah memaklumkan kepada Menteri Pengajian Tinggi, Datuk Seri Dr Noraini Ahmad supaya semua pelajar asing yang belajar di negara ini mesti mempelajari bahasa Melayu.

Beliau menyatakan perkara itu ketika menyampaikan ucapan penggulungan pada Perhimpunan Agung UMNO (PAU) 2021 di Pusat Dagangan Dunia di ibu kota, baru-baru ini.

Naib Presiden UMNO itu berkata, ia adalah usaha kerajaan untuk memartabatkan bahasa Melayu dan menjadikan bahasa kebangsaan Malaysia itu sebagai bahasa ilmu.

“Sudah tiba masanya kita perlu bangga dengan BM, justeru tidak ada sebab untuk kita rasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’,” katanya.

Atas dasar tidak mahu bahasa kebangsaan dipinggirkan, Prof Mohd Ridhuan Tee menyarankan agar meletakkan nama SJKC dalam bahasa Melayu terlebih dahulu.

“Kita tidak mahu mereka mendahulukan bahasa Cina daripada bahasa negara, kerana negara ini bukan negara China.

“Kita mahu, jika apa jua usaha yang dilakukan masih tidak dapat memandaikan rakyat berkomunikasi dalam bahasa Melayu sudah sampai masanya, tindakan yang lebih tegas dengan menjadikan bahasa Melayu sebagai syarat untuk mendapatkan kewarganegaraan.

“Teramat malang sekali, masih ramai rakyat Malaysia, khusus orang Cina yang masih atau tidak boleh langsung berkomunikasi dalam bahasa Melayu,” katanya menulis di ruangan kolumnis Ismaweb.net, hari ini.

Dalam pada itu, beliau mengingatkan pemimpin UMNO yang lain menyambut saranan Ismail Sabri untuk menjuarai usaha memartabatkan bahasa Melayu.

“Kita tidak mahu pemimpin UMNO hanya kokok berdegar-degar ekor. Terlalu obses dengan bahasa Inggeris, sehingga bahasa Melayu dianaktirikan.

“Seperti saranan PM, sudah tiba masanya kita perlu bangga dengan bahasa Melayu. Justeru, tidak ada sebab untuk kita berasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’,” katanya.

Pautan terdahulu;


Kes kesalahan seksual terhadap kanak-kanak di Kelantan membimbangkan

KOTA BHARU, 21 Syaaban 1444H, Selasa – Kes melibatkan kesalahan seksual terhadap kanak-kanak yang didaftarkan di Mahkamah Sesyen Kota Bharu dalam keadaan membimbangkan.

Ketua Hakim Negara, Tun Tengku Maimun Tuan Mat berkata, sebanyak 59 kes melibatkan kanak-kanak dilaporkan sepanjang tahun lepas, berbanding jenayah seksual dewasa yang mencatatkan 18 kes.

Kesal dengan perkara itu, beliau menggesa semua pihak perlu sentiasa memastikan hak dan kebajikan kanak-kanak yang merupakan golongan rentan diutamakan.

“Manakala mangsa kanak-kanak perlu diberikan perlindungan yang sewajarnya,” katanya seperti dilapor media tempatan.

Beliau berkata denikian ketika berucap pada Majlis Perasmian Kompleks Mahkamah Kota Bharu, hari ini.

Tengku Maimun berkata, di pihak mahkamah, kes jenayah seksual kanak-kanak sentiasa diberikan keutamaan menerusi pengendalian prosiding dalam mahkamah khas jenayah seksual kanak-kanak.


PPMM pengukuh perjuangan bela agama, bangsa dan tanah air

ALHAMDULILLAH, semalam saya telah menghadiri Mesyuarat Agung Tahunan Persatuan Peguam-Peguam Muslim Malaysia (PPMM) yang ke-35.

PPMM telah banyak berbakti kepada umat Islam dan sistem perundangan Islam di Malaysia melalui pelbagai usahanya yang tidak ternilai.

Tahniah PPMM yang dipimpin oleh sahabat saya Datuk Zainul Rijal Abu Bakar yang saya kira sangat cemerlang membawa persatuan ini ke tahap yang membanggakan ini.

PPMM adalah anggota antara penting dalam gabungan PEMBELA lebih-lebih lagi dalam mengukuhkan perjuangan membela agama, bangsa dan tanah air yang pastinya akan meliputi aspek undang-undang.

Semoga PPMM akan terus melahirkan peguam-peguam muslim hebat dan berjiwa Islam yang akan bangkit membela agama, bangsa dan tanah air.

Ameen.

Aminuddin Yahaya
Pengerusi PEMBELA
4 Jun 2022


MPN sudah gagal, dakwa Ahmad Zahid

BANGI, 30 Zulkaedah 1443H, Khamis – Datuk Seri Dr Ahmad Zahid Hamidi mendakwa penubuhan Majlis Keselamatan Negara (MPN) sejak awal tidak membuahkan hasil dan hanya berfungsi sebagai penasihat kerajaan sahaja.

Walhal, katanya, fungsi berkenaan boleh dan sedang dilakukan oleh badan pemikir berkaliber seperti Institut Penyelidikan Khazanah (KRI) serta badan pemikir lain yang selama ini bergiat aktif memberi nasihat termasuk syor kepada kerajaan.

Ekoran itu, Ahmad Zahid menggesa kerajaan membubarkan sahaja majlis berkenaan untuk memberi kelapangan kepada kementerian dan daripada melayan dan menghadiri mesyuarat majlis yang tidak berkesan.

“Kerajaan telah mengumumkan penubuhan Pasukan Khas Jihad Tangani Inflasi yang dianggotai beberapa menteri.

“Ia merupakan langkah yang baik, sejajar dengan saranan saya untuk Kerajaan Persekutuan menangani masalah inflasi, kos sara hidup dan sekuriti makanan dengan lebih tersusun melalui kerjasama rentas kementerian,” katanya menerusi hantaran di Facebook beliau hari ini.

Menurutnya, Kerajaan Persekutuan perlu sedar bahawa dengan penubuhan Pasukan Khas Jihad Tangani Inflasi, MPN yang dipengerusikan Tan Sri Muhyiddin Yassin tidak lagi berkesan.

Menyifatkan MPN sudah gagal, Presiden UMNO itu bahkan berkata, ia tidak lagi diperlukan dan bercanggah dengan usaha terkini kerajaan untuk menangani masalah rakyat.

“Saya ingin menasihati Tan Sri Muhyiddin Yassin untuk menggunakan platform berlainan bagi menyumbang idea dan saranan sebagai mantan Perdana Menteri, seperti menerusi Yayasan Kemimpinan Perdana bersama-sama Tun Dr Mahathir. Itu lebih elok,” katanya.


Dialog PEMBELA peluang rakyat nilai parti mana serius atau retorik semata

Oleh Ainul Illia Meor Suzurudin

BANGI, 9 Safar 1444H, Selasa – Objektif utama penganjuran ‘Siri Dialog Parti Politik Melayu-Islam’ adalah memberi ruang kepada pimpinan pertubuhan bukan kerajaan (NGO) yang mewakili rakyat untuk melihat apakah perancangan, visi dan misi pemimpin parti-parti Melayu Islam sedia ada dalam memperjuangkan agama, bangsa serta tanah air ini.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, siri dialog ini diharapkan dapat membuka mata untuk melihat mana pemimpin yang sebenarnya serius untuk memperjuangkan rakyat terutama orang Melayu atau pun hanya sekadar retorik sahaja.

“Itu yang kita harapkan daripada siri dialog ini di mana rakyat dapat menilai yang mana mereka nak sokong dan sebagainya,” katanya ketika dihubungi Ismaweb.net, hari ini.

Semalam, Aminuddin memaklumkan bahawa hanya Pengerusi Penaja Gerakan Tanah Air (GTA), Tun Dr Mahathir Mohamad dan Presiden Parti Pribumi Bersatu Malaysia (Bersatu), Tan Sri Muhyiddin Yassin yang sudah memberi respon kepada surat jemputan itu.

Sementara, dua lagi pemimpin yang turut mendapat jemputan iaitu Presiden UMNO, Datuk Seri Dr Ahmad Zahid Hamidi dan Presiden PAS, Tan Sri Abdul Hadi Awang masih belum menjawab undangan berkenaan.

Ditanya sama ada PEMBELA akan berkempen untuk mana-mana parti, Aminuddin berkata, pihaknya tidak berbuat demikian dan hanya menyokong pemimpin yang jelas hala tuju perjuangannya.

“Kita akan kempen pemimpin-pemimpin yang berintegriti, mempunyai hala tuju yang dikehendaki oleh Islam. Itu yang kita akan buatlah.

“Jadi kita tidak spesifik nak pilih mana-mana parti dan sebagainya. Itu pendekatan kita sebagai NGO yang independent,” katanya.

Dalam pada itu, beliau berkata, siri dialog yang akan diadakan di Kelab Sultan Sulaiman, Kampung Baru, Kuala Lumpur pada Ahad (11 September) itu diadakan secara terbuka namun kehadiran agak terhad dengan kapasiti 100 orang sahaja.

“Jadi kerana itu kita minta NGO yang ingin bersama boleh kemukakan nama-nama untuk diberikan. Ideal jika setiap NGO mewakilkan tiga hingga empat pimpinan masing-masing untuk hadir ke siri dialog ini,” katanya.


Pasar awam Apollo diarah tutup, gagal patuhi SOP

BUTTERWORTH, 4 Jamadilakhir 1442H, Ahad – Pasar Awam Apollo di sini diarah tutup selama tujuh hari bermula esok kerana tidak mematuhi prosedur operasi standard (SOP) Perintah Kawalan Pergerakan (PKP).

Ketua Polis Daerah Seberang Perai Utara, ACP Noorzainy Mohd Noor berkata, dalam operasi bersepadu pemantauan pematuhan SOP bersama Kementerian Kesihatan dan Majlis Bandaraya Seberang Perai hari ini, didapati keadaan di pasar itu terlalu sesak sehingga menyukarkan penjarakan fizikal.

“Penganjur juga tidak mengawal had keluar masuk pelanggan ke dalam pasar selain laluan masuk tidak ditandakan jarak fizikal dan orang awam beratur hingga ke bahu jalan sehingga membahayakan pengunjung,” katanya ketika dihubungi.

Sementara itu, Ketua Polis Daerah Timur Laut ACP Soffian Santong berkata pihak berkuasa membuat pemeriksaan berkala di tiga buah pasar yang menjadi tumpuan orang ramai di daerah tersebut, iaitu Pasar Awam Air Itam, Pasar Awam Jalan Perak dan Pasar Awam Jelutong.

“Selepas membuat beberapa penyesuaian bersama pihak Majlis Bandaraya Pulau Pinang, antaranya menutup beberapa batang jalan di kawasan pasar terlibat dan mengatur semula penjaja di luar pasar telah membantu mengurangkan kesesakan,” katanya, menambah pengunjung juga mematuhi SOP. – Bernama


Tentera pengganas Israel makin agresif di Tebing Barat

RAMALLAH, 19 Syawal 1443H, Jumaat – Tentera pengganas Israel terus menindas rakyat Palestin di Tebing Barat dengan menahan 15 lagi penduduk dalam serbuan di pelbagai bahagian, semalam.

Menurut sumber tempatan dan keselamatan, tentera rejim Zionis menangkap empat rakyat Palestin dari bandar Beit Rima di barat laut Ramallah.

Ketika konfrontasi berlaku, tentera menggunakan peluru hidup, bom tangan dan gas pemedih mata ke arah remaja tempatan yang cuba menghalang laluan mereka.

Bagaimanapun tidak kecederaan dilaporkan.

Di Baitulmaqdis, sumber mengesahkan serbuan di kem pelarian Qalandiya, yang menyebabkan seorang lagi ditahan.

Askar bersenjata turut menyerbu ke bandar Biddu dan menangkap dua yang lain selepas menggeledah rumah keluarga mereka.

Di selatan Tebing Barat, beberapa kenderaan tentera menyerbu bandar al-Ubeidiya di mana askar Israel menahan dua yang lain termasuk seorang remaja berusia 16 tahun.

Mereka juga menceroboh dan menggeledah rumah di pekan al-Khader, selatan Tebing Barat yang membawa penahanan empat penduduk termasuk adik beradik kembar.

Di utara Tebing Barat, tentera lengkap bersenjata lengkap memasuki beberapa kawasan kejiranan bandar Nablus, termasuk Ein Beit al-Ma’ dan Rafidiya dan menangkap semula seorang bekas tahanan.

Di daerah Jenin, sekumpulan besar pasukan rejim menyerbu di-Tayba dan perkampungan Zububa, dan sengaja menggeledah, menyoal siasat serta mencetuskan kekacauan dengan penduduk. – Agensi


Polis terima laporan berhubung dakwaan ‘potong barisan’

KOTA BHARU, 19 Rejab 1442H, Rabu  –  Polis telah menerima laporan berhubung perbuatan menyebar maklumat kononnya ‘200 ahli Setiausaha Kerajaan (SUK) Negeri Kelantan’ dikatakan cuba memotong barisan sebagai penerima suntikan vaksin COVID-19.

Ketua Polis Daerah Kota Bharu ACP Abdul Rahim Daud berkata, laporan berkenaan dibuat Pegawai Khas Pengerusi jawatankuasa Kerajaan Tempatan, Perumahan dan Kesihatan negeri, Mohamad Taufik Ramli di Ibu Pejabat Polis Kota Bharu, di Pengkalan Chepa dekat sini, kira-kira pukul 9.30 pagi.

“Sehubungan itu, pihak polis akan menjalankan siasatan lanjut mengikut Seksyen 233 Akta Komunikasi dan Multimedia 1998 dan Seksyen 505 (b) Kanun Keseksaan,” katanya ketika dihubungi Bernama.

Terdahulu, ketika ditemui pemberita, Mohamad Taufik berkata, laporan itu antaranya bertujuan meminta pihak berkuasa menyiasat individu yang bertanggungjawab menyebar berita tidak benar berhubung isu tular berkenaan sehingga menjejaskan integriti kerajaan negeri dan Jabatan Kesihatan Negeri Kelantan.

“Dengan laporan ini, kita menggesa tindakan diambil kepada siapa yang menyebarkan isu tidak benar ini dikenakan tindakan seperti tindakan disiplin, tatatertib kerja dan sebagainya.

“Saya rasa bertanggungjawab atas isu ini, atas kapasiti penjawat awam untuk perbetulkan semula kejadian berlaku, menolak isu yang viral sehari dua ini dan membaiki imej agensi kerajaan,” katanya.

Ahad lepas, tular di media sosial, antaranya Twitter, yang memaparkan tangkap layar mesej mendakwa suntikan vaksin COVID-19 kepada doktor, jururawat dan petugas barisan hadapan yang tersenarai awal sebagai penerima terpaksa ditangguhkan untuk memberi laluan kepada ‘200 ahli SUK Kelantan’. -Bernama


Sekadar 1 kerusi, Gerakan masih nyawa-nyawa ikan?

Oleh Athirah Huda Zalhe

BANGI, 5 Safar 1445H, Selasa – Parti Gerakan dilihat masih terumbang-ambing dan seakan ‘menumpang’ populariti dan kemenangan Perikatan Nasional (PN) menawan hati pengundi pada Pilihan Raya Negeri (PRN) lalu.

Walaupun gelombang PN menguasai Kelantan, Terengganu dan Kedah, juga semakin meluas di Selangor, Pulau Pinang serta Negeri Sembilan, hakikatnya sokongan pengundi terhadap Gerakan masih lemah, apabila sekadar menang satu kerusi daripada 36 yang ditandingi.

Keadaan itu memperlihatkan seolah-olah percaturan Gerakan meninggalkan Barisan Nasional (BN) selepas Pilihan Raya Umum Ke-14 (PRU14) dan kemudian menyertai PN , tidak memberikan ‘nyawa’ kepada parti berasaskan kaum Cina itu.

Keputusan rasmi PRN kali ini menunjukkan prestasi Gerakan dalam pilihan raya masih belum menunjukkan sebarang peningkatan walaupun ketika berada dalam BN sebelum ini.

Bahkan, keputusan Presidennya, Datuk Dr Dominic Lau bertanding di kerusi Dewan Undangan Negeri (DUN) Bayan Lepas di Pulau Pinang – 64 peratus pengundinya adalah Melayu – juga tidak membawa nilai tambah kepada Gerakan mendapatkan jumlah kerusi yang lebih selesa di dalam PN.

Secara rasminya, Gerakan tewas di semua 19 kerusi ditandingi parti berkenaan di Pulau Pinang walaupun bertanding atas tiket PN.

Parti itu yang sebelum ini mendominasi pentadbiran Pulau Pinang sejak 1969 sebelum kecundang pada PRU 2008, dilihat masih belum mampu melonjakkan prestasinya untuk bersaing dengan parti lain ketika ini.

Bukan saja di Pulau Pinang, Gerakan juga tewas keseluruhannya di lapan kerusi di Selangor dan enam kerusi di Negeri Sembilan dengan kekalahan itu kebanyakannya membabitkan kerusi campuran.

Parti itu hanya berjaya menang di DUN Kulim di Kedah apabila calonnya, Wong Chia Zhen, menewaskan calon Pakatan Harapan (PH), Awang Teh dengan majoriti 7,742 undi.

Bagaimanapun, Gerakan gagal memenangi dua lagi kerusi ditandingi mereka iaitu membabitkan DUN Kota Darul Aman dan Bakar Arang.

Prinsip Gerakan tidak disukai kaum Cina

Diminta mengulas mengenai prestasi politik parti itu, penganalisis politik veteran, Professor Dr Ahmad Atory Hussain menyifatkan sukar untuk Gerakan mendapat tempat dalam kalangan pengundi Cina, sebagai parti utama yang memperjuangkan kaum berkenaan.

Ini kerana, Gerakan sehingga kini tidak menonjolkan individu berkarisma sebagai pemimpin partinya, selain mempunyai prinsip dan ideologi yang berbeza dengan DAP.

“Gerakan ini liberal bagi orang Cina. Bila liberal, (Gerakan) dia lebih ke arah ideologi dan prinsip-prinsip Perikatan Nasional. Jadi ini yang menyebabkan orang Cina tidak bersetuju dengan prinsip dibawa Gerakan.

“Kalau Gerakan ikut prinsip macam DAP dan bawa 3R, saya percaya parti itu boleh mendapat undi daripada orang Cina. Tetapi nampaknya Gerakan tidak buat begitu,” katanya kepada Ismaweb.net.

Bagaimanapun, Prof Ahmad Atory juga percaya, Gerakan mungkin dalam dilema untuk berbuat demikian memandangkan posisinya di dalam PN menyukarkan prinsip DAP itu dilaksanakan.

“Jika Gerakan ikut prinsip dan perjuangan DAP yang mahu kesaksamaan, saya yakin PN tidak akan menerima mereka dalam gabungan itu. Bermakna, Gerakan juga serba salah.

“Nak bawa prinsip asas perjuangan Cina seperti DAP mungkin PN tak setuju, tetapi jika seperti sekarang mereka akan terus ditolak pengundi kaum itu. Ini adalah malang buat Gerakan,” katanya.


Bagaimana kes nak turun jika banyak syarikat dibenar operasi?

BANGI, 22 Syawal 1442H, Khamis – Kerajaan dilihat seolah-olah cakap tak serupa bikin berhubung pelaksanaan Perintah Kawalan Pergerakan (PKP) penuh bagi memutuskan rantaian penularan COVID-19.

Ini susulan sebanyak 95,142 syarikat memperoleh kelulusan untuk beroperasi semasa tempoh PKP 3.0.

Terdahulu, Kementerian Perdagangan Antarabangsa dan Industri (MITI) berkata, jumlah itu adalah daripada 517,144 syarikat dengan 9.67 pekerja yang berdaftar di bawah COVID-19 Intelligent Management System (CIMS 3.0) kelolaan kementeriannya setakat jam 12 tengah hari kelmarin.

Katanya, berdasarkan jumlah kelulusan itu, dianggarkan 1.2 juta pekerja dibenarkan untuk bekerja di premis syarikat dengan mematuhi Prosedur Operasi Standard (SOP) yang ditetapkan.

Tinjauan Ismaweb.net mendapati, rata-rata netizen yakin kes COVID-19 tidak akan berjaya diputuskan susulan perkembangan berkenaan.

Tidak kurang juga yang mengecam MITI kerana membenarkan kilang-kilang beroperasi meskipun sedia maklum bahawa kluster kilang merupakan penyumbang kepada peningkatan kes baharu COVID-19.

Pengguna media sosial dikenali sebagai Chin Jimmy melontarkan persoalan bagaimana kes COVID-19 dapat diturunkan jika begitu banyak syarikat dibenarkan beroperasi.

“Di negara lain, bila kerajaan mereka melaksanakan FMCO ia bermaksud total lockdown. Tetapi di Malaysia ianya sangat berbeza. FMCO di Malaysia sebenarnya hanya partial MCO,” katanya kesal.

“Baik jangan lockdown. Sama sahaja kes meningkat,” demikian pula kata Khai Azman.

“Boleh ke kita putuskan rantaian COVID-19 jika cakap lain buat lain. Kluster terbesar adalah kluster tempat kerja. Tak pernah belajar dari pengalaman orang lain,” kata Ahmad Ibrahim Saaya.

Setakat 7.30 pagi tadi, sebanyak 586,308 syarikat dengan sejumlah 10.2 juta tenaga kerja mendaftar di bawah COVID-19 CIMS 3.0.

Menteri Perdagangan Antarabangsa dan Industri (MITI), Datuk Seri Mohamed Azmin Ali berkata, sejumlah 128,150 syarikat melibatkan 1.57 juta pekerja memperoleh kelulusan untuk beroperasi semasa PKP 3.0.


‘UMNO kena buang pemimpin korup kalau nak tarik semula sokongan Melayu’

BANGI, 12 Syaaban 1442H, Jumaat – UMNO perlu melakukan perubahan drastik dengan membuang pemimpin yang korup dan banyak mendatangkan masalah, sekiranya mahu menambat hati semula orang Melayu.

Parti Melayu itu juga perlu ‘reset’ – diformat – supaya pemutihan dapat dilakukan dalam kalangan ahlinya dengan penuh berkesan.

Antara ‘reset’ yang perlu dilakukan adalah – di kalangan pimpinan tertinggi UMNO itu dahulu – ahli harus memikirkan sama ada mereka diperlukan ataupun patut diganti dengan neraca prestasi mereka sebelum ini dalam memperjuangkan asas perjuangan UMNO iaitu ‘ABATA’ (agama, bangsa dan tanah air).

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris mendakwa, ramai kalangan pemimpin UMNO petah bercakap mengenai ABATA, tetapi realitinya kepetahan ucapan mereka itu adalah retorik belaka.

Ini kerana, ketika UMNO jatuh tersemban mereka yang petah itulah antara yang mahu melompat parti, dakwanya.

“Mereka seperti inilah yang sepatutnya dibuang dan tidak layak lagi berada di atas pentas utama UMNO.

“Alasan tidak layak ini diperkuatkan kerana mereka adalah antara yang selalu buat hal dengan kenyataan-kenyataan yang menyusahkan ahli-ahli UMNO golongan marhaen sama ada hendak ikut melaksanakan tugas atau tidak,” katanya dalam satu kenyataan.

Beliau berkata demikian susulan Perhimpunan Agung UMNO 2020 (PAU 2020) yang akan berlangsung pada Sabtu dan Ahad ini.

Mengulas lanjut, Haji Rashidi berkata, sebagai contoh ada kalangan pemimpin secara sendirian berkata akan menjaga hubungan perpaduan ummah, tetapi beberapa bulan kemudian membuat kenyataan kononnya tidak mustahil UMNO akan bekerjasama dengan DAP atau PKR.

“Kecelaruan ini harus dihentikan kerana kenyataan sedemikian menjadi cerminan dalaman UMNO padahal majoriti ahli UMNO tidak bersetuju,” katanya.

Tatkala ini, beliau mengibaratkan UMNO sebagai pohon yang sedang diracuni dari luar oleh parasit-parasit yang dengki dengan kejayaan parti itu dan juga kulat-kulat yang tumbuh dalam pohon yang tamak mengumpul ghanimah negara untuk kepentingan diri sendiri.

“Tegas saya katakan UMNO perlu ‘reset’ dan diterajui oleh mereka yang benar-benar mahu menjaga dan memperjuangkan ABATA.

“Tidak ada jalan lain melainkan kumpulan korup ini mesti dicantas segera sebelum mereka melakukan lebih banyak kerosakan bukan hanya dalam parti tetapi juga kesannya tertempias kepada Melayu keseluruhannya,” katanya.


Rejim haram Israel terus mengganas tembak mati pemuda Palestin

RAMALLAH, 14 Jamadilakhir 1443H, Isnin – Tentera pengganas Israel menembak mati seorang pemuda Palestin di persimpangan penempatan kolonial Gush Etzion, di selatan Bethlehem petang tadi.

Sumber keselamatan memaklumkan, rejim negara haram Israel menembak mati Faleh Jaradat – penduduk di bandar selatan daerah Hebron, Sa’ir – selepas didakwa cuba melakukan serangan.

Media Israel mendakwa kononnya mangsa keluar dari sebuah kereta dan cuba menikam salah seorang askar sebelum ditembak mati.

Bagaimanapun, kejadian sebenar masih tidak jelas dan sebahagian besarnya hanyalah daripada ciptaan tidak logik kumpulan haram Israel.

Zionis sering dikritik kerana menggunakan kekerasan yang berbentuk pembunuhan di luar undang-undang terhadap rakyat Palestin yang didakwa kononnya cuba menyerang dan menimbulkan ancaman ke atas mereka.

Pejabat PBB bagi Penyelarasan Hal Ehwal Kemanusiaan (OCHA) berkata, keadaan sekitar lokasi kejadian pembunuhan membabitkan rakyat Palestin sejak beberapa bulan lalu masih menjadi pertikaian dan tanda tanya.

Rakaman video dilihat bercanggah dengan dakwaan tentera pengganas Israel, kerana menunjukkan tiada serangan dilakukan oleh rakyat Palestin seperti yang didakwa.

Malah, beberapa rakaman menunjukkan tentera Israel memanipulasi tempat kejadian bagi menutup insiden pembunuhan demikian.

Langkah-langkah Israel yang ‘bertopengkan’ keselamatan, bertujuan untuk mengukuhkan penjajahan tentera yang kini mencecah 53 tahun di Tebing Barat, selain projek kolonial yang dikuatkuasakannya sering menjadi punca kematian rakyat Palestin.- Agensi


Serah pada RoS, kata Zahid

KUALA LUMPUR, 18 Syawal 1443H, Khamis  – Keputusan untuk meluluskan pindaan Perlembagaan UMNO seperti yang dipersetujui perwakilan parti sebelum ini diserahkan kepada Jabatan Pendaftaran Pertubuhan (RoS).

Presiden UMNO, Datuk Seri Dr Ahmad Zahid Hamidi berkata, Setiausaha Agung UMNO, Datuk Seri Ahmad Maslan sudah pun menyerahkan surat tersebut kepada RoS berkenaan perkara tersebut.

“Kita tunggu balasan dari dia (RoS)… SUA UMNO sendiri menghantar surat kepada mereka,” katanya seperti dilapor UMNO Online.

Sementara itu, Ahmad Maslan menerusi ciapan di Twitternya pada Selasa memaklumkan telah menghantar surat kepada RoS berkaitan pindaan Perlembagaan tersebut.

Perhimpunan pada Ahad lalu menyaksikan keputusan sebulat suara perwakilan meluluskan usul meminda perlembagaan UMNO termasuk membolehkan pemilihan parti diadakan tidak melebihi tempoh enam bulan selepas PRU di bawah Fasal 10.16.

Usul pindaan itu, yang turut membabitkan Fasal 15.3 dan Fasal 18.2, dibentangkan oleh Naib Presiden UMNO, Datuk Seri Mohamed Khaled di hadapan 2,586 perwakilan yang hadir.


Hanya 71 pengamal media dibenar masuk Dewan Rakyat

PUTRAJAYA 1 Safar 1443H, Rabu – Jumlah petugas dan pengamal media yang membuat liputan di bangunan Parlimen akan dihadkan pada sesi Persidangan Keempat Parlimen dalam usaha mengurangkan risiko COVID-19.

Yang Dipertua Dewan Rakyat, Datuk Azhar Azizan Harun berkata, selari dengan itu jumlah agensi berita dan pengamal media telah ditetapkan seramai 71 orang sahaja.

Namun pengamal media masih boleh membuat liputan menggunakan kemudahan platform sidang media secara hibrid dan sesi temu bual interaktif secara eksklusif dengan Ahli Dewan Rakyat.

“Prosedur Operasi Standard (SOP) dan syarat yang dikenakan oleh Majlis Keselamatan Negara (MKN) dan Kementerian Kesihatan (KKM) perlu dipatuhi oleh semua pihak termasuk Parlimen.

“Ini termasuk menetapkan syarat individu dengan dos lengkap vaksin COVID-19 dan suhu badan tidak melebihi 37.5 celsius sahaja dibenarkan hadir; mendaftarkan kehadiran menggunakan imbasan QR melalui aplikasi MySejahtera di pintu masuk dan semua tempat yang disediakan.

“Petugas juga perlu menjalani ujian saringan COVID-19 secara Polymerase Chain Reaction Test (PCR) dalam masa tiga hari sebelum hadir serta hendaklah menunjukkan keputusan ujian tersebut.

“Pemakaian pelitup muka berganda; digalakkan memakai pelindung muka (face shield); sentiasa membersihkan tangan dengan menggunakan hand sanitizer; serta mematuhi penjarakan fizikal sepanjang berada di Kompleks Parlimen.

“Jadi langkah dan pendekatan yang amat teliti dalam pengendalian Mesyuarat Penggal Keempat perlu dilakukan,” katanya dalam satu kenyataan, hari ini.

Sehubungan itu, pengamal media boleh menghubungi Setiausaha Akhbar Yang Dipertua Dewan Rakyat atau berurusan dengan Bahagian Komunikasi Korporat (BKK) Parlimen.

“Kita berharap liputan mesyuarat ini akan dilaksanakan dengan teratur dan mematuhi garis panduan yang ditetapkan,” katanya.

Mesyuarat pertama penggal keempat Parlimen Ke-14 akan diadakan pada 13 September hingga 12 Oktober depan


Zionis sasar dunia tanpa Islam menjelang 2047-2048

Oleh Ainul Illia Meor Suzurudin

BANGI, 12 Jamadilawal 1443H, Jumaat – Perancangan Zionis untuk berkuasa tidak hanya melibatkan Palestin bahkan mereka ingin melaksanakan ‘New World Order’ atau Orde Dunia Baru yang tertegak di atas kekuasaan selain Islam.

Untuk memastikan perancangan itu berlaku, mereka perlu mencapai kejayaan dalam satu projek penting iaitu Israel Raya.

Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berkata, ia adalah projek kekuasaan serantau Zionis Yahudi dengan pusatnya di negara haram Israel.

“Visi mereka adalah hapuskan satu dunia yang ada orang Islam dan cara berfikir Islam. Itu perlu dicapai dengan pertamanya, memiliki sebuah negara Israel yang kuat.

“Untuk mencapai itu, tanah Palestin keseluruhannya mesti diambil oleh Zionis. Dia tak boleh bahagi-bahagi dengan orang Palestin.

“Kerana dia bimbang, kalau tinggalkan 10 peratus pun nanti ada orang Arab di situ akan bangkit menentang mereka di kemudian hari. Maka akan terganggu pelan mereka,” katanya dalam Bicara Palestin yang disiarkan di TV Pertiwi, malam ini.

Dalam pada itu, Syed Ahmad Israa’ berkata, visi kedua mereka adalah menjadikan seluruh rantau Timur Tengah sebagai sebahagian daripada Israel Raya.

“Negara-negara yang ada di sekeliling Israel, khususnya di antara Iraq sehingga Mesir akan menjadi negara Israel juga.

“Akan berlaku penjajahan seperti Palestin. Ataupun terpecah-pecah dan ada negara baru yang lebih kecil. Tetapi ia cuma umpama kampung sahaja dalam negara yang besar iaitu Israel,” katanya.

Meskipun bernegara, beliau berkata, pentadbirannya tetap perlu mengikut hasrat Israel.

“Pemimpin mesti pro-Israel, pro-Zionis walaupun dia orang Arab, walaupun dia orang Islam. Misi ini sedang diusahakan. Mereka telah pun ada dokumen lengkap untuk mencapainya sekitar tahun 2047 atau 2048,” katanya.

Justeru, beliau berkata, umat Islam tidak perlu terperdaya dengan naik turunnya pemimpin mereka dalam tempoh pendek kerana pada hakikatnya pelan utamanya menguasai dunia tetap diteruskan.

“Orang Israel ini ada pelan, strateginya ada. Orang Islam tiada benda itu. Bila kita tanya orang Islam, nak perkasakan Islam tapi pelan tiada.

“Banding dengan mereka, naik berganti pemimpin, tetap kekal dengan strategi sama. Mana-mana Kabinet Zionis meskipun berlawan. Mereka komited untuk capai visi dan misi awal itu tadi,” katanya.


Turki, Israel pulihkan hubungan diplomatik sepenuhnya

ANKARA, 19 Muharram 1444H, Rabu – Turki dan negara haram Israel bersetuju untuk memulihkan hubungan diplomatik sepenuhnya bahkan akan mengembalikan duta ke negara masing-masing.

Keputusan itu dibuat berikutan penambahbaikan secara beransur-ansur dalam hubungan kedua-dua negara itu.

Turki dan Israel masing-masing mengusir duta pada 2018 susulan pembunuhan 60 rakyat Palestin oleh tentera Israel ketika protes di sempadan Gaza menentang pembukaan Kedutaan Amerika Syarikat (AS) di Baitulmaqdis.

Pun begitu, lawatan Presiden Israel, Isaac Herzog ke Turki pada Mac lalu, diikuti dengan lawatan kedua-dua menteri luar membantu hubungan mesra selepas lebih 10 tahun ketegangan.

Langkah itu – yang dibuat ketika Israel berusaha memperbaiki hubungan dengan kuasa serantau – dipersetujui dua tahun selepas Perjanjian Abraham – yang menyaksikan hubungan kembali normal antara Israel, Bahrain, Emiriah Arab Bersatu (UAE) dan Maghribi.

“Meningkatkan hubungan akan menyumbang kepada mengeratkan hubungan antara kedua-dua rakyat.

“Ia termasuk meluaskan hubungan ekonomi, perdagangan, budaya dan mengukuhkan kestabilan serantau,” kata Pejabat Perdana Menteri Israel pada Rabu selepas perbualan antara Yair Lapid dan Presiden Turki, Recep Tayyip Erdogan.

Sementara itu, Menteri Luar Turki, Mevlut Cavusoglu pada sidang akhbar di Ankara berkata, pelantikan duta adalah salah satu langkah untuk menormalkan hubungan.

“Langkah positif seperti itu datang dari Israel hasil daripada usaha ini, dan sebagai Turki, kami juga memutuskan untuk melantik duta ke Israel ke Tel Aviv,” katanya.

Cavusoglu bagaimanapun menegaskan bahawa langkah itu tidak bermakna Turki akan meninggalkan perjuangan Palestin. – Agensi


Polis Petaling Jaya akan periksa rumah ke rumah Aidilfitri ini

PETALING JAYA, 29 Ramadan 1442H, Selasa – Bagi memastikan tiada aktiviti kunjung-mengunjung pada Aidilfitri ini, polis Petaling Jaya akan melaksanakan pemeriksaan rumah ke rumah.

Justeru, Ketua Polis Daerah Petaling Jaya, Asisten Komisioner Mohamad Fakhrudin Abdul Hamid mengingatkan semua supaya sentiasa patuh kepada pematuhan prosedur operasi standard (SOP) yang ditetapkan.

“Saya ingatkan kepada warga Petaling Jaya agar tiada sebarang aktiviti kunjung-mengunjung ketika Aidilfitri ini,” katanya pada sidang akhbar di Ibu Pejabat Polis Daerah Petaling Jaya, hari ini.

Beliau berkata, pemantauan pada Aidilfitri ini akan dijalankan oleh pasukan pemantau khas yang ditubuhkan.

Katanya, ketika ini terdapat lapan pasukan pemantau khas yang telah ditubuhkan.

“Kita mempunyai lapan pasukan bagi menjalankan pemantauan SOP dan dari hari ke hari sememangnya penguatkuasaan kita akan sentiasa perketatkan.

“Selepas ini tiada lagi amaran dan sekiranya terdapat pelanggaran SOP, pihak polis akan terus mengambil tindakan kompaun,” katanya.


69 komando masih releven dengan evolusi baharu

TAIPING, 27 Rejab 1443H, Selasa – Peranan pasukan 69 Komando Polis Diraja Malaysia (PDRM) yang asalnya ditubuhkan untuk memfokuskan kepada peperangan di hutan bagi menumpaskan pengganas komunis, masih relevan, kerana kini mereka mampu untuk diaturgerakkan di pelbagai kawasan termasuk bandar dan kawasan terbina.

Timbalan Ketua Polis Negara Datuk Razarudin Husain berkata evolusi unit itu yang mampu diatur gerak melalui udara, darat dan laut bagi menangani sebarang krisis keganasan adalah amat membanggakan.

“Pucuk pimpinan pasukan akan terus memastikan 69 Komando mendapat perhatian dan keutamaan dalam perolehan persenjataan, peralatan khas dan aset-aset bagi menyeimbangkan kualiti sumber manusia dan kelengkapan persenjataan serta aset yang bersesuaian.

“Saya percaya dengan pengurusan sumber manusia yang berkualiti dan kelengkapan yang tepat, tahap kesiapsiagaan sesebuah pasukan seperti 69 Komando akan berada pada tahap yang optimum,” katanya ketika berucap pada Majlis Pentauliahan Beret dan Penutup Kursus Asas 69

Komando Siri 1/2021 di Markas Latihan Luar Cawangan Latihan Peperangan Khas 69 Komando di Trong disini hari ini.

Beliau berkata 69 Komando merupakan sebuah unit yang mempunyai kualiti dan standard tersendiri serta memiliki keupayaan yang diatur gerak melalui darat, laut dan udara, membolehkan unit itu berkeupayaan melaksanakan penugasan yang melibatkan isu-isu keselamatan dan ketenteraman awam dengan lebih versatil.

Katanya unit itu yang dahulunya ditubuhkan untuk memerangi pengganas komunis di dalam hutan belantara semasa insurgensi, mempunyai kemahiran yang sangat tinggi dalam peperangan di hutan, dengan kemahiran menjejak dan mengesan yang terbukti melalui operasi-operasi yang berjaya dilaksanakan.

“Warga 69 Komando juga memiliki daya tahan yang tinggi ketika melaksanakan operasi dan gerakan yang berpanjangan di dalam hutan serta memiliki kemahiran tempur yang tinggi. Ini jelas dibuktikan dengan kejayaan dalam siri-siri pertempuran menumpaskan pengganas komunis.

Terdahulu 29 orang Pegawai Rendah Polis (PRP) berjaya menamatkan kursus asas berkenaan hari ini dan mereka turut ditauliahkan dengan penganugerahan ‘Sand Beret’ 69 Komando yang merupakan lambang kemegahan unit ini kepada peserta kursus asas yang berjaya. – Bernama


Esok penentu penceroboh tanah boleh dihalau atau tidak

BANGI, 22 Rabiulakhir 1442H, Selasa – Esok penentu keputusan permohonan pendengaran kes semakan kehakiman yang difailkan 111 pekebun durian Raub bagi mengetepikan notis pengosongan tanah yang dikeluarkan kerajaan Pahang.

Serentak itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya mengajak mereka yang berkelapangan untuk ke Mahkamah Tinggi Kuantan Pahang bagi memberikan sokongan moral kepada peguam.

“Mudah-mudahan para peguam dapat berbicara dengan baik manakala hakim dapat membuat keputusan yang sewajarnya. Kita ikhtiar sahaja apa yang termampu.

“Ini sebagai tanda solidariti rakyat bagi menyokong pihak penguat kuasa mengambil tindakan terhadap mereka-mereka yang menyalahi undang-undang walaupun mereka dilengkapi dengan peguam, ahli-ahli politik dan ‘backup’ yang luar biasa,” katanya.

Keputusan Mahkamah Tinggi Kuantan pada 9 Disember esok bakal menentukan nasib pekebun haram durian Musang King, sama ada dihalau keluar atau pun sebaliknya.

Sebelum ini, Hakim Mahkamah Tinggi, Datuk Zainal Azman Ab Aziz menetapkan Rabu ini untuk pendengaran kes semakan kehakiman yang difailkan 111 pekebun durian Raub, bagi mengetepikan notis pengosongan tanah yang dikeluarkan kerajaan Pahang terhadap mereka.

Keputusan itu dibuat setelah mendengar hujah kedua-dua pihak plaintif yang diwakili peguam, Siew Choon Jern dan Brendan Siva serta responden-responden yang diwakili Peguam Kanan Persekutuan, Noor Fadzila Ishak dalam sebutan kes pada 28 Oktober lalu.

Kegiatan pencerobohan 4,400 hektar tanah di Raub itu menyebabkan kerajaan Pahang mengalami kerugian kira-kira RM30 juta dalam tempoh 10 tahun melalui hasil cukai dari kebun haram termasuk kawasan hutan simpan.


Sistem culaan ‘senjata’ BERJASA Sepang bantu pengundi

BANGI, 4 Rabiulawal 1444H, Sabtu – Parti BERJASA Bahagian Sepang menggunakan sistem culaan sebagai ‘senjata’ ampuh untuk membantu memberikan penyelesaian dan menawarkan pengundi pilihan yang lebih baik terhadap kepimpinan baharu dalam Pilihan Raya Umum ke-15 (PRU15).

Yang Dipertua BERJASA Bahagian Sepang, Yudi Kurniawan Budi berkata, sistem culaan yang dilakukan dari rumah ke rumah dengan bertemu pengundi adalah penting bagi melihat sejauh mana pola pengundian serta kecenderungan mereka untuk memilih pada pilihan raya nanti.

“Alhamdulillah hari ini walaupun dalam keadaan hujan di kebanyakan bahagian di Sepang, Selangor, jentera BERJASA Sepang turun bertemu pengundi membuat culaan dan rayu undi.

“Dalam situasi musim tengkujuh sekarang, kami tetap turun bertemu masyarakat Sepang mendapatkan maklum balas mengenai susah senang mereka, bertanya harapan mereka terhadap situasi dan hala tuju negara hari ini,” katanya dalam kenyataan.

Yudi mendapati, sebahagian pengundi agak kecewa dengan kepimpinan parti politik sedia ada yang hanya mementingkan survival politik sendiri dan parti, tetapi tidak menumpukan hal ehwal kebajikan rakyat yang terkesan dengan kenaikan kos sara hidup, inflasi serta pasca COVID-19.

“Melalui dapatan itu, kami akan terjemah dalam bentuk maklumat yang akhirnya akan membolehkan BERJASA Sepang melakukan cadangan tindakan membantu rakyat berdepan permasalahan mereka, serta menawarkan khidmat pertolongan yang berkesan.

“Marilah kita sama-sama mengambil sikap cakna terhadap politik, kepimpinan dan hala tuju negara kerana ia akan menjadi penentu kepada masa depan diri, keluarga, masyarakat dan negara kita,” katanya.


Tutup sekolah untuk pelajar perempuan hanya sementara: Taliban

KABUL, 25 Zulhijjah 1443H, Isnin – Taliban mendakwa penutupan sekolah kepada pelajar perempuan bagi gred enam ke atas adalah bersifat sementara sambil menegaskan bukan larangan kekal.

Menerusi temubual bersama CGTV, jurucakap Menteri Luar Taliban, Abdul Qahar Balkhi berkata, kerajaan tidak pernah mengharamkan sesi persekolahan kepada pelajar perempuan di negara ini.

Sambil mempertahankan Taliban, Abdul Qahar berkata, penelitian yang tegas terhadap pelajar Islam terutama pelajar perempuan dan isu pendidikan menyebabkan golongan itu tidak dibenarkan meneruskan sesi persekolahan, buat masa ini.

“Kerajaan kini mengambil pendekatan yang beransur-ansur dalam menyelesaikan perkara berkenaan,” katanya.

Bagaimanapun beliau memberi jaminan sesi persekolahan kepada pelajar perempuan akan dibuka semula.

Sementara itu, pelajar-pelajar perempuan yang dilarang meneruskan sesi persekolahan lebih 11 bulan menuntut supaya Taliban membuka semula sesi pembelajaran.

“Apabila wanita tidak dibenarkan berjumpa dengan bukan mahram jadi siapa yang akan merawat sekiranya golongan ini sakit dan memerlukan rawatan,” soal seorang pelajar, yang dikenali sebagai Fariha.

Sementara itu, seorang pensyarah wanita, Waheeda Adalatijo turut menegaskan sekiranya kerajaan mahu mewujudkan negara yang progresif dan melahirkan masyarakat maju, tiada jalan singkat kecuali melalui pendidikan dan interaksi dengan masyarakat. – Agensi


WHO iktiraf sistem kesihatan Malaysia

KUALA LUMPUR, 17 Muharram 1442H, Sabtu – Pertubuhan Kesihatan Sedunia (WHO) mengiktiraf Malaysia sebagai sebuah negara yang mempunyai sistem kesihatan yang kuat dan liputan yang sejagat (UHC), kata Ketua Pengarah Kesihatan Tan Sri Dr Noor Hisham Abdullah.

Beliau berkata dalam sorotan berita WHO semalam, sistem kesihatan di Malaysia juga diiktiraf mempunyai asas yang kukuh dalam menangani pandemik COVID-19 melalui pengalaman lepasnya.

“Kementerian Kesihatan Malaysia (KKM) menghargai pengiktirafan WHO ini dan terus komited dalam memperkukuh sistem kesihatan negara bagi menjamin kesejahteraan rakyat dan kemajuan negara,” menurutnya dalam kenyataan mengenai perkembangan COVID-19 di sini hari ini.

Dr Noor Hisham juga berkata WHO dalam satu sidang media pada hari sama menegaskan bahawa vaksin adalah berkesan dalam membendung penularan penyakit seperti cacar air, polio dan sebagainya.

“Namun begitu, keberkesanan dan keselamatan vaksin adalah faktor penting dalam penggunaan vaksin.

“Perkara ini tidak boleh diambil ringan dan justeru itu, bagi menjamin faktor-faktor tersebut, vaksin perlu melalui beberapa ujian dan fasa,” katanya.

Beliau berkata sehingga hari ini, masih tiada vaksin COVID-19 yang disahkan berkesan dan selamat oleh WHO. – Bernama


6 pengajaran peristiwa Israk Mikraj

1. BAITULMAQDIS ADALAH HARTA UMAT ISLAM

Bumi palestin adalah bumi barakah yang menjadi tempat pilihan Allah untuk berlakunya peristiwa penting dalam sejarah iaitu Israk Mikraj. Ini membuktikan tanah suci ini dimuliakan Allah dan wajib dipertahankan oleh semua umat Islam.

2. MENGAKUI KEBESARAN ALLAH DAN KEHEBATAN KERAJAANNYA

Allah telah memperlihatkan kepada Rasulullah SAW keagungan kerajaanNya yang tiada terbatas. Peristiwa ini mendidik manusia untuk merasa diri kerdil di hadapan Allah SWT dan mengakui hakikat diri sebagai hamba Allah.

3. KEPENTINGAN SOLAT FARDU LIMA WAKTU

Rasulullah SAW telah menerima perintah solat Fardu secara langsung daripada Allah tanpa melalui perantaraan. Ini menunjukkan keistimewaan dan kelebihan ibadah solat berbanding ibadah yang lain.

4. MENJAUHI PERKARA MUNGKAR DAN YANG DILARANG

Semasa Israk Mikraj , Rasulullah SAW dibawa meninjau suasana di neraka dengan pelbagai bentuk balasan dan penyiksaan ke atas orang-orang yang ingkar kepada Allah. Ini memberi iktibar kepada kita supaya menjauhi perkara yang dilarang oleh Allah.

5. GALAKAN UNTUK SENTIASA MEMINTA KEPADA ALLAH SWT

Peristiwa Nabi berulang alik berjumpa Allah SWT untuk meminta keringanan waktu solat memberi gambaran kepada kita supaya tidak jemu memohon doa kepada Allah dan tidak mudah berputus asa dalam meminta Allah untuk mengabulkan doa dan permintaan kita.

6. KESEDIHAN TERHADAP DUNIA, PENGUBAT RINDUNYA ADALAH ALLAH SWT

Peristiwa Israk Mikraj adalah hadiah daripada Allah untuk mengubati hati dan kesedihan Nabi Muhammad saw setelah melalui ujian besar dengan kematian isteri baginda, Siti Khadijah dan bapa saudara baginda , Abu Thalib. Ini sekaligus menunjukkan bahawa Allah SWT sebaik-baik sandaran ketika sedih dan kecewa.

Firman Allah سبحانه وتعالى:

سُبْحَانَ الَّذِي أَسْرَىٰ بِعَبْدِهِ لَيْلًا مِّنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَاۚ إِنَّهُ هُوَ السَّمِيعُ الْبَصِيرُ ﴿١

“Maha Suci Allah yang telah memperjalankan hamba-Nya pada suatu malam dari Al-Masjidil Haram ke Al-Masjidil Aqsa yang telah kami berkati sekelilingnya agar Kami perlihatkan kepadanya sebahagian dari tanda-tanda kebesaran Kami. Sesungguhnya Dia adalah Maha Mendengar lagi Maha Melihat.” (Surah Al-Israa’: Ayat 1).

Ustazah Noraidah Abd Muner
Aktivis Isma Nilai


Penganggur direman 7 hari lepas tikam ibu kandung

MELAKA, 6 Zulhijjah 1443H, Rabu – Seorang penganggur direman tujuh hari bermula hari ini sehingga Selasa depan selepas didakwa menikam ibu kandungnya dalam satu kejadian di Kampung Paya Luboh, Tanjung Kling semalam.

Tempoh reman sehingga 12 Julai terhadap suspek berusia 38 tahun itu dikeluarkan Majistret Mazana Sinin.

Perintah reman terhadap lelaki itu dikeluarkan bagi membolehkan kes tersebut disiasat di bawah Seksyen 302 Kanun Keseksaan kerana membunuh.

Semalam, akhbar melaporkan gara-gara mendengar ‘bisikan’, seorang penganggur tergamak menikam ibu kandungnya sendiri.

Ketua Polis Melaka Datuk Zainol Samah dipetik sebagai berkata mangsa yang merupakan pesara guru, Rozizah Md Dom, 63, maut di tempat kejadian selepas ditikam di bahagian kiri dan kanan lehernya oleh suspek menggunakan pisau pemotong sayur dalam kejadian kira-kira 3.05 petang itu. – Bernama


Pelajar IPT kembali ke kampus berperingkat mulai 1 Mac

BANGI, 16 Jamadilawal 1442H, Khamis – Semua pelajar tempatan institusi pengajian tinggi (IPT) dibenarkan kembali ke kampus secara berperingkat seawal 1 Mac depan.

Bagi pelajar dari zon merah, kemasukan adalah 10 hari lebih awal untuk menjalani proses pengasingan serta memastikan mereka bebas COVID-19.

Menteri Pengajian Tinggi, Datuk Seri Noraini Ahmad berkata, bagi IPT yang terletak di Sabah dan Sarawak, kemasukan pelajar tetakluk kepada prosedur yang ditetapkan kerajaan negeri masing-masing.

“Majlis Keselamatan Negara (MKN) juga telah meluluskan cadangan KPT untuk membenarkan kemasukan pelajar antarabangsa sedia ada dan baharu di IPTA dan IPTS kecuali dari United Kingdom seawal esok.

“Pelajar antarabangsa perlu memenuhi syarat kuarantin wajib selama 10 hari sebelum masuk ke kampus,” katanya menerusi satu kenyataan pada Khamis.

Mengulas lanjut, beliau berkata, keputusan bagi membenarkan kemasukan secara fizikal ini agar aktiviti pengajaran dan pembelajaran (PdP) dapat dilakukan secara bersemuka dan atas talian.

Keputusan itu katanya selari dengan hasrat kerajaan dalam memastikan kualiti pendidikan tinggi negara terjamin.

“Kementerian menyeru agar pelaksanaan aktiviti akademik di kampus dijalankan dengan mematuhi sepenuhnya Prosedur Operasi Standard (SOP) yang telah ditetapkan dan mengutamakan langkah keselamatan.

“… serta mengamalkan pembudayaan norma baharu seperti sentiasa memakai pelitup muka, memakai cecair pembasmi kuman serta menjaga penjarakan fizikal,” katanya.

Pelajar yang mempunyai sebarang pertanyaan boleh menghubungi Bilik Gerakan COVID-19 KPT yang beroperasi 24 jam di talian 03-8870 6777/6949/6623/6124 atau terus menghubungi IPT masing-masing bagi mendapatkan maklumat lanjut mengenai tarikh dan jadual kemasukan ke IPT.


Israel beku AS$180 juta pindahan cukai Palestin

TEL AVIV, 3 Zulhijjah 1442H, Selasa – Negara haram Israel membekukan pemindahan cukai berjumlah AS$180 juta kepada Pihak Berkuasa Palestin (PA), kononnya untuk mengimbangi wang yang disalurkan kepada keluarga tahanan dan mereka yang syahid.

Menurut agensi berita Wafa, keputusan untuk membekukan dana itu dibuat setelah laporan Kementerian Pertahanan Israel mendakwa PA memindahkan AS$180 juta sebagai sokongan tidak langsung terhadap keganasan pada tahun 2020.

Pejabat Perdana Menteri Israel mendakwa, dana itu akan dibekukan setiap bulan daripada pembayaran yang Israel pindahkan ke PA.

Perdana Menteri Palestin, Mohammad Shtayyeh mengecam keputusan terbaharu Israel itu, dan menyifatkannya sebagai tindakan haram yang melanggar perjanjian dan undang-undang antarabangsa.

Beliau memberi jaminan akan mengambil sebarang langkah sewajarnya untuk menangani keputusan rejim itu.

“Isu ini akan menyebabkan kita berada dalam keadaan kewangan yang sukar, terutama sekali tidak ada bantuan penderma yang dikeluarkan tahun ini.

“Untuk memenuhi kewajiban kewangan kita terhadap Semenanjung Gaza, Baitulmaqdis dan Area C, kami akan diwajibkan mengambil pinjaman bank di mana ia adalah satu keadaan yang tidak normal,” katanya.

Shtayyeh juga meminta masyarakat antarabangsa untuk campur tangan dan menghentikan pemotongan cukai tidak adil itu, ekoran hampir AS$260 juta telah dibekukan Israel sejak tahun 2019.

Rakyat Palestin menganggap dana kepada mereka yang syahid sebagai bantuan anti kemiskinan yang diperlukan untuk keluarga dipenjara atau dibunuh rejim pengganas Israel setiap tahun.

Negara penjajah telah meningkatkan tindakan kerasnya terhadap bank-bank Palestin dengan memantau pengiriman wang kepada keluarga tahanan Palestin.

Ini bukan tindakan kali pertama Kabinet keselamatan Israel membekukan dana cukai yang dikutip untuk menghukum PA kerana memberikan bantuan kepada keluarga tahanan dan syuhada Palestin.

Tahun lalu, Menteri Pertahanan Israel, Benny Gantz menandatangani empat perintah untuk merampas pemindahan wang kepada keluarga Palestin yang menjalani hukuman di penjara rejim. – Agensi


Zahid akui susah ubah pendirian penyokong UMNO terima DAP

MACHANG, 29 Syawal 1444H, Sabtu – Tidak mudah mengubah pendirian penyokong dan akar umbi UMNO menerima kehadiran parti DAP dalam kerajaan Madani.

Perkara itu diakui Presiden UMNO, Datuk Seri Dr Ahmad Zahid Hamidi, hari ini namun, katanya, ia tidak mustahil untuk dilakukan.

Beliau berkata, sejak 22 tahun lalu persepsi negatif mengenai parti itu telah diterapkan oleh kepimpinan terdahulu semasa memerintah negara.

“Lebih dua dekad menanamkan kebencian kepada penyokong terhadap sesuatu kumpulan atau parti tersebut.

“Tempoh itu bukan mudah untuk dirungkaikan tapi tidak mustahil dilakukan,” katanya seperti dilapor Sinar Harian.

Tidak mahu berputus asa, Ahmad Zahid berkata, pemimpin parti akan menyantuni kumpulan sasaran untuk meyakinkan penyokong UMNO memberi sokongan kepada DAP pada Pilihan Raya Negeri (PRN).

Katanya, dahulu pengundi Barisan Nasional (BN) turut memberi sokongan kepada calon MIC dan MCA.

Semalam, Ahli Majlis Kerja Tertinggi UMNO, Datuk Seri Ahmad Maslan meminta pengundi UMNO di enam negeri yang akan menghadapi PRN diminta memangkah calon DAP di kawasan masing-masing demi mengukuhkan kerajaan perpaduan.

Katanya, apabila ahli UMNO sudah berada di dalam kerajaan, maka ahli hendaklah mengikut disiplin parti.


Saman projek HSR: Tun M, Muhyiddin diarah fail pembelaan

BANGI, 11 Rejab 1444H, Khamis – Mahkamah Tinggi Kuala Lumpur mengarahkan dua bekas Perdana Menteri dan tiga individu memfailkan penyataan pembelaan dalam saman penamatan Projek Kereta Api Berkelajuan Tinggi Kuala Lumpur-Singapura (HSR).

Selain Tun Dr Mahathir Mohamad dan Tan Sri Muhyiddin Yassin, tiga lagi terlibat adalah Menteri di Jabatan Perdana Menteri (Ekonomi), Datuk Mustapa Mohamed dan bekas Menteri Pengangkutan Datuk Seri Wee ka Siong.

Kesemua diarah memfailkan penyataan pembelaan selewat-lewatnya 28 Februari ini.

Peguam kepada Mohd Hatta, Mohaji Selamat mengesahkan arahan itu dibuat ketika pengurusan kes terbabit di hadapan Timbalan Penolong Kanan Pendaftar, Nur Shasha Hidayah Nor Azahar, hari ini.

“Mahkamah juga memutuskan 28 Mac ini bagi Mohd Hatta sebagai plaintif memfailkan jawapan kepada pernyataan pembelaan, selain 30 Mac untuk pengurusan kes seterusnya,” katanya seperti dilapor media tempatan, hari ini.

30 Disember lalu, Mohd Hatta Sanuri, 47, memfailkan tindakan undang-undang yang memohon perintah mahkamah untuk memulihkan projek itu serta menuntut lima defendan membayar pampasan RM1 juta kepada setiap warganegara negara ini.

Mohd Hatta juga mendakwa, Muhyiddin cuai dan melakukan salah laku awam apabila pentadbirannya menamatkan projek HSR pada 1 Januari 2021, menjadikan negara bertanggungjawab membayar pampasan selanjutnya sebanyak RM320 juta mengikut perjanjian dua hala dimeterainya.

Dia menamakan pihak terbabit selaku defendan pertama hingga kelima atas dakwaan menyalahgunakan jawatan awam dan cuai berhubung penamatan projek HSR.

Pada 1 Januari 2021, Malaysia dan Singapura mengumumkan penamatan projek HSR sejauh 350 kilometer kerana kedua-dua negara gagal mencapai persetujuan mengenai perubahan dicadangkan Malaysia sebelum perjanjian projek itu luput pada 31 Disember 2020.

Sehubungan itu, Malaysia membayar S$102.8 juta (RM320.27 juta) kepada Singapura untuk kos ditanggung bagi pembangunan projek HSR serta berkaitan pelanjutan penggantungannya.


UMNO, PAS berpisah beri peluang PH kembali memerintah?

KUALA LUMPUR, 14 Jamadilawal 1442H, Selasa – Pembubaran Muafakat Nasional (MN) akan menyaksikan kewujudan sebuah kerajaan yang lemah, rapuh serta terumbang ambing seperti dialami sekarang.

Lebih menakutkan, pembatalan kerjasama politik di antara UMNO dan PAS itu mampu memberi momentum kepada Pakatan Harapan (PH) menjelang Pilihan Raya Umum ke-15 (PRU15) yang diramalkan berlangsung tahun depan.

Penganalisis politik, Dr Mazlan Ali berkata, sekiranya PAS keluar daripada MN dan menyertai Perikatan Nasional (PN), sudah pasti berlaku pertembungan tiga penjuru yang tidak menguntungkan orang Melayu.

Tegasnya, keadaan itu memberi ruang kepada PH yang memiliki cita-cita untuk menerajui negara ini sekali lagi bangkit daripada kekalahan lalu.

“PH akan untung sebab sudah pecah undi, orang Melayu sebahagian akan pergi kepada PN sebahagian lagi UMNO.

“Kalau tiga penjuru bermaksud PH ada sedikit kelebihan, kalau dua penjuru memang habislah PH,” katanya ketika dihubungi Ismaweb.net, hari ini.

Selain itu, Dr Mazlan menyifatkan, gesaan supaya PAS menyatakan hala tuju sama ada mahu bersama MN atau PN adalah kata dua berbentuk ‘ultimatum’ daripada UMNO.

Katanya, ini kerana parti berteraskan orang Melayu itu semakin kesuntukan waktu bagi membentuk ketumbukan yang kuat menjelang PRU15.

Katanya lagi, UMNO berkemungkinan besar tidak akan menjalinkan kerjasama dengan Parti Pribumi Bersatu Malaysia (Bersatu) atas dasar ‘survival’ kerana memiliki skop penggundi yang lebih kurang sama.

Namun, katanya, usaha memperkukuhkan ikatan dengan PAS dilihat penting kerana sentimen masyarakat kini mahukan sebuah kerajaan berlatarbelakangkan Melayu dan Islam susulan daripada pengalaman perit berada di bawah pemerintahan PH ditunjangi DAP.

“Lepas jatuh kerajaan di bawah Peja (Datuk Seri Ahmad Faizal Azumu), PAS nampaknya menyokong Bersatu. UMNO lihat Bersatu sebagai saingan dan jika dibiarkan lebih lama lagi mereka akan hilang penguasaan (politik).

“UMNO percaya dengan PAS pun dia sudah boleh tawan Malaysia untuk PRU15, sebab itu UMNO buat kenyataan PAS nak dengan dia atau Bersatu,” tegasnya.